Hondarribia Arraun Elkartea - Wikipedia, entziklopedia askea.\nHondarribia Arraun Elkartea Hondarribiko (Gipuzkoa) arraun elkartea da, 1960an sortua. Traineru, batel, trainerilla eta aulki mugikorrean lehiatzen du.\nLehendakaria José Miguel Elduayen\nEntrenatzailea Mikel Orbañanos\nPatroia(k) Ioseba Amunarriz\nIker de la Linde\nKolorea(k) Berde argia\nTrainerua Ama Guadalupekoa\nPalmaresa 14 Kontxako Bandera\n3 TKE Liga\n7 Euskadiko Txapelketa\n13 Gipuzkoako Txapelketa\n2021: Kontxa 2.a\n2021: Liga 2.a (TKE Liga)\nHondarribia Arraun Elkartearen armarria.\n2.2 XX mendearen lehen erdia\n2.3 Hondarribia Arraun Elkartea\n4.2 TKE Liga\n4.3 Espainiako Traineru Txapelketa\n4.4 Euskadiko Traineru Txapelketa\n4.5 Gipuzkoako Traineru Txapelketa\n4.6 Estropada zaharrak\n4.7 Aro modernoko estropadak\n6 Hondarribia B\n8 Arraunketa Olinpikoa\n9 Antolaturiko estropadak\nTaldearen kolorea berdea da eta traineruaren izena 1920ko hamarkadatik aurrera Ama Guadalupekoa da.\nHondarribia Arraun Elkartea 1960an sortu bazen ere, 1862koa da lehenengo aipamena Hondarribiaren traineru baten parte hartzeaz, Baionan irabazi zuelako estropada bat.\nEstropada ugari jokatu zituen Hondarribiak XIX mendearen bukaeran. Kontxan aritu izan zen eta baita Lapurdiko estropadetan ere. 1862ko banderaz gaizn 1868an Donostiako eta Mutrikuko traineru banari nagusitu zitzaien. 1881ean irabazi zuen bere lehenengo Kontxako Bandera eta 1887an bigarren egin zuen. 1891ean eta 1892an Donibane Lohitzunen nagusitu zen eta 1893 eta 1895ean Miarritzen.\nXX mendearen lehen erdiaAldatu\nHondarribitarrak 1943ko Kontxako Banderarekin.\n20. hamarkadan hasi zen berriz Donostian lehiatzen. 1925, 1928 eta 1933an bigarren gelditu zen. 1934ean Hondarribiko bi traineru eratu ziren, bata Hondarribia-Marina Marina auzokoa, eta bestea Hondarribia-Tierra. "Lurrekoak" hobeto aritu baziren ere itsasaldekoen kolore berdea izan zen handik aurrera Hondarribiak erabiliko zuen kolorea.\nEspainiako Gerra Zibilaren ondoren urte onak bizi izan zituen Hondarribiak lau aldiz irabazi baitzuen Kontxako Bandera. Orio, Pedreña eta Donostiako traineruak izan zituen lehiakide grai hartan. Beñardo Elduaien patroiak 1947 eta 1948ko banderak eskuratu zituen. 1952 urtean bigarren egin zuen Kontxan, berriz ere Elduaien patroi zela, baina ordutik aurrera ez zuen jarraitasunik izan eta urte gutxi batzutan baino ez zuen trainerua atera.\nHondarribia Arraun ElkarteaAldatu\nHondarribiko trainerua 1965ko Kontxako Banderarekin, Jose Angel Lujanbio patroi.\nHondarribitarren bigarren garai ona 60 hamarkadaren erdialdera iritsi zen berriz ere lau Kontxa eta Generalisimoaren bi Kopa irabazi zituzten Jose Angel Lujanbio patroi zutela. Berriz ere Pedreña izan zuen aurkari eta lehia gogoangarriak izan zituzten bien artean. Ordutik aurrera Hondarribia ohikoa izan da estropada garrantzitsuenetan, baina XX mendean ez zuen beste titulurik eta Kontxako banderarik irabazi.\nHondarribiko trainerua 2007ko Kontxako Banderarako sailkapen estropadan.\nAzken garai ona XXI mendean iritsi da. Hirutan irabazi du Kontxako Bandera, 2005, 2013 eta 2018an. Hiruretan ere polemikaz jositako garaipenak izan ziren, aurreneko bietan epaileek lehenengo sailkatua kanporatu ondoren eta 2018an Zierbena eta Urdaibaien arteko istiluen ondorioz. TKE Liga eta hirutan eskuratu du. Euskadiko eta Gipuzkoako txapelketak eta bandera ugari ere irabazi ditu azken urte hauetan.\n2014an denboraldi bikaina osatu zuen. TKE Liga irabazi zuen tartean zazpi bandera eskuratuz eta Kontxako Banderan bigarren postuan gelditu zen. 2015 denboraldia ere bikaina egin zuen estropada gehienak irabaziz eta hirugarren aldiz Liga eskuratuz. Kontxako banderan ordea kale egin zuen eta lau segundu eskasengatik bigarren postuarekin konformatu behar izan zuen. 2016an uztaila bikaina egin zuen eta hiru txapelketak irabazi zituen. Abuztuan ordea Urdaibai nagusitu zitzaion eta Liga eta Kontxan bigarren postuan gelditu zen.\n2018 denboraldian ere goi goian egin zuen. Kontxako Bandera eta Euskadiko Txapelketa irabazi zituen eta baita hainbat bandera garrantzitsu ere, Zarautz eta El Corte Inglésekoak. Ligan bigarren postuan gelditu zen. 2019an bigarren Kontxako Bandera jarraian irabazi zuen eta 2020an hirugarrena.\nHona hemen Kontxako Bandera irabazi duten patroien zerrenda:\nIoseba Amunarriz (5): 2005, 2013, 2018, 2019, 2020.\nJose Angel Lujanbio (4): 1965, 1966, 1967, 1968.\nBernardo Elduaien (2): 1947, 1948.\nLeon Berrotaran (1): 1881.\nRoman Agirre (1): 1941.\nPedro Gonzalez (1): 1943.\nHondarribia 2018ko Kontxako sailkapen estropadan.\nTxapelduna (14): 1881, 1941, 1943, 1947, 1948, 1965, 1966, 1967, 1968, 2005, 2013, 2018, 2019 eta 2020.\nBigarrena (12): 1879, 1883, 1925, 1928, 1933, 1935, 1951, 1964, 2014, 2015, 2016 eta 2021.\nHirugarrena (12): 1926, 1927, 1932, 1934, 1940, 1942, 1944, 1945, 1953, 1963, 1980 eta 2007.\nSailkapen estropadako irabazlea (2): 2007, 2016.\nSailkatua (37): 1973, 1974, 1978, 1979, 1980, 1981, 1983, 1987, 1988, 1990, 1992, 1993, 1994, 1995, 1996, 1997, 2000, 2001, 2002, 2003, 2004, 2005, 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019, 2020 eta 2021.\nTxapelduna (3): 2006, 2014 eta 2015.\nBigarrena (8): 2005, 2012, 2016, 2017, 2018, 2019, 2020 eta 2021.\nHirugarrena (4): 2004, 2007, 2009 eta 2011.\nPatroirik onena (3): 2009, 2012 eta 2017 (Joseba Amunarriz).\nIrabazitako estropadak (2020 barne): 78\nEuskal Liga (0): Laugarren 1995 eta 2000an.\nBigarrena (4): 1945, 1995, 2007, 2017.\nTxapelduna (7): 2004, 2005, 2006, 2016, 2018, 2019 eta 2021.\nBigarrena (4): 1980, 2009, 2014 eta 2017.\nEuskadiko distantzia luzeko traineru txapelketa (1): 2017.\nTxapelduna (13): 1967, 2004, 2005, 2006, 2010, 2011, 2012, 2015, 2016, 2018, 2020, 2021 eta 2022.\nLapurdiko estropada zaharrak (5):\nD.Lohitzunen 1891, 1892\nMiarritzen 1893, 1895.\nHandiak Nerbioiko Sari Handia (2): 1967 eta 1968.\nEl Corte Ingles Bandera (4): 2004, 2006, 2012 eta 2018.\nGeneralisimoaren Kopa (A Coruña) (2): 1966 eta 1968.\nZarauzko Ikurrina (5): 2015, 2018, 2019, 2020, 2021.\nEtxekoak Hondarribiko Bandera (6): 1990, 2000, 2006, 2012, 2015, 2021.\nHondarribiko Promozio estropada (5): 1995, 1996, 1997, 2013, 2015.\nBidasoko Traineru Jaitsiera (10): 2001, 2002, 2003, 2006, 2015, 2016, 2018, 2019, 2020, 2021.\nJostallu Bandera (1): 2000.\nGipuzkoan Karmen Eguneko Bandera (1): 1989.\nFortuna Bandera (1): 1992.\nZumaiako Bandera (3): 1993, 1997, 2016.\nIrun Hiriko Bandera (1): 1998.\nJostailuren 50 urteurrena: 2000.\nKilometroak Bandera (1): 2000.\nOriako Traineru Jaitsiera (7): 2007, 2012, 2013, 2017, 2018, 2020, 2021.\nMutrikuko Bandera (7): 2003, 2004, 2005, 2006, 2007, 2015, 2016.\nTrintxerpeko Bandera (1): 2004.\nOrioko Bandera (6): 2006, 2013, 2015, 2016, 2017, 2019.\nPasaiako erlojupeko traineru estropada (4): 2011, 2015, 2016, 2017.\nEuskolabel Bandera (3): 2012, 2013, 2016.\nPasaiako Kaiko Agintaritzaren Bandera (1): 2012.\nErrenteria Hiriko Bandera (2): 2013, 2020.\nPasaiako Kofradiaren Bandera (San Pedro) (1): 2013.\nPasaiako Bandera (1): 2015.\nOiartzungo Bandera (1): 2015.\nFegemu Bandera (1): 2017.\nAdegi Bandera (1): 2017.\nKofradien Mendeurrena (1): 2018.\nOiartzungo Bandera (1): 2021.\nBizkaian Portugaleteko Bandera (4): 1988, 2004, 2012, 2015.\nPlentziako Bandera (4): 1992, 1997, 2006, 2015.\nMundakako Bandera (3): 2000, 2005, 2006.\nLekeitioko Bandera (2): 2000, 2020.\nTelefonica Bandera (1): 2000.\nErandioko Bandera (2): 2004, 2013.\nGorlizko Bandera (1): 2007.\nAmbilamp Bandera (2): 2011, 2015.\nBermeoko Bandera (4): 2011, 2014, 2015, 2017.\nBilboko Bandera (5): 2012, 2014, 2015, 2016, 2021.\nPetronor Bandera (3): 2012, 2018, 2020.\nPortugaleteko Bandera (1): 2012.\nIsuntzaren Bandera (4): 2014, 2015, 2016, 2021.\nGetxoko Bandera (5): 2014, 2015, 2016, 2017, 2018.\nIberiaren Bandera (1): 2015.\nAlgortako Portuzarra Ikurrina (1): 2015.\nBermeoko KAE 2 Bandera (1): 2015.\nOndarroako Bandera (1): 2019.\nSestaoko Bandera (1): 2020.\nLapurdin Donibane Lohitzuneko Bandera (3): 1994, 1995, 1997\nKantabrian Marina de Cudeyoko Bandera (4): 1973, 1996, 1997, 2014.\nSantoñako Bandera (2): 1973, 1990.\nCastro Urdialesko Bandera (2): 1988, 2015.\nSantanderko Bandera (4): 1988, 1993, 1996, 1997.\nCamargoko Bandera (2): 1997, 2004.\nRía del Asón Bandera (3): 1997, 2015, 2021.\nLiebana Bandera,Laredo (1): 2005.\nFlaviobriga Bandera (1): 2005.\nPedreñako Bandera (1): 2006.\nSan Jose traineruen igoera (Astillero) (2): 2013, 2014.\nNojako Bandera (1): 2014\nAstilleroko Bandera (1): 2016.\nRepsol Bandera (1): 2019.\nGalizan Outon Fernandez Bandera (2): 2003, 2006.\nRiveira Bandera (1): 2005.\nConcello de Boiro (3): 2005, 2006, 2015.\nConcello de Vigo (1): 2006.\nO pirata.com Bandera (1): 2011.\nConcello de Moaña (2): 2014, 2017.\nNauta Sanxenxo Bandera (1): 2015\nConcello de Ares (1): 2020.\nBesterik Euskadi-Basque Country Bandera (2): 2015, 2016.\nLa Caixa Bandera (4): 2014, 2015, 2016, 2021.\nEspainiako Txapelketa (1): 1947 (C.D.Kerizpe).\nGipuzkoako Txapelketa (6): 2005, 2014, 2015, 2017, 2021, 2022\nZarauzko trainerilla estropadak (1): 1947.\nBermeoko trainerilla estropadak (1): 1963.\n2003 TKE Liga, 7.a 5.a\n2004 TKE Liga, 3.a 4.a\n2005 TKE Liga, 2.a Txapelduna\n2006 TKE Liga, 1.a -\n2007 TKE Liga, 3.a 3.a\n2008 TKE Liga, 7.a 5.a\n2009 TKE Liga, 3.a 5.a\n2010 TKE Liga, 9.a 6.a\n2011 TKE Liga, 3.a 5.a\n2012 TKE Liga, 2.a 4.a\n2013 TKE Liga, 4.a Txapelduna\n2014 TKE Liga, 1.a 2.a\n2015 TKE Liga, 1.a 2.a\n2016 TKE Liga, 2.a 2.a\n2017 TKE Liga, 2.a 4.a\n2018 TKE Liga, 2.a Txapelduna\n2019 TKE Liga, 2.a Txapelduna\n2020 TKE Liga, 2.a Txapelduna\n2021 TKE Liga, 2.a 2.a\n2022 TKE Liga,\nGonzalo "Txalo" Carrión\nMartin Muñoz (orain)\nPalmaresa 1 Euskal B Liga\n2021: Liga 3.a (KAE 2 Liga)\nHarrobiko lan ikusgarria egiten duen adierazlea da Hondarribia B trainerua, 1993tik aurrera urtero uretan izan dena, 1998an ezik, orduan Endaikarekin bat egin eta haren izenean aritu baitzen.\nHondarribiako B traineruak ere urte onak ezagutu ditu. 1995ean berak antolaturiko Hondarribiko Promozio Estropada irabazi zuen, 1996an etxekoaz gain Santanderko Bandera eta 1997an zazpi banderaz jabetu zen. Azkenik 1999an Euskal B Liga irabazi zuen. 2003tik aurrera KAE Ligako lehen mailan aritu da eta 2008an lortu zuen posturik onena, bosgarrena. 2012an maila galdu zuen.\n2013an bigarren egin zuen KAE 2. mailan eta lau bandera eskuratu zituen. Play-offa irabazi arren ez zen igotzeko tokirik izan. 2014an ligako laugarrena izan zen. 2015ean KAE 2 Ligako zortzi estropada irabazi zituen eta Ligako txapelduna gelditu zenez KAE 1 mailara igo zen. Hurrengo urtean arazorik gabe lortu zuen mantentzea, baina 2017an maila galdu zuen. 2021ean hirugarren egin zuen Ligan eta baita play-offetan ere. KAE 1 ligako bi talde TKE Ligara igo zirenez Hondarribia B-k ere mailaz igotzea lortu zuen.\nEuskal B Liga (1): 1999.\nKAE 1 Liga (0): bosgarrena 2008an.\nKAE 2 Liga (1): 2015.\nEtxekoa Hondarribiko Promozio Estropada (5): 1995, 1996, 1997, 2013, 2015.\nGipuzkoan Zumaiako Bandera (1): 1997.\nSan Pedroko Promozio estropada (1): 2013.\nBizkaian Portugaleteko Bandera (1): 2004.\nErandioko Ikurrina (2): 2004, 2013\nIberiaren Bandera (1): 2015\nKantabrian Santanderko Bandera (2): 1996, 1997.\nMarina de Cudeyoko Bandera (1): 1997.\nPlentziako Bandera (2): 1997, 2015.\nRía del Asón Bandera (3): 1997, 2021.\nCastro Urdialesko Bandera (1): 2015.\n2003 Federazio Liga, 11.a\n2004 Federazio Liga, 11.a\n2005 Federazio Liga, 13.a\n2006 KAE 1 Liga, 12.a\n2007 KAE 1 Liga, 12.a\n2008 KAE 1 Liga, 5.a\n2009 KAE 1 Liga, 9.a\n2010 KAE 1 Liga, 8.a\n2011 KAE 1 Liga, 9.a\n2012 KAE 1 Liga, 11.a\n2013 KAE 2 Liga, 2.a\n2014 KAE 2 Liga, 4.a\n2015 KAE 2 Liga, 1.a\n2016 KAE 1 Liga, 8.a\n2017 KAE 1 Liga, 12.a\n2018 KAE 2 Liga, 6.a\n2019 KAE 2 Liga, 6.a\n2020 KAE 2 Liga, 3.a\n2021 KAE 2 Liga, 3.a\n2021: Kontxa 5.a\n2021: Liga 4.a (Euskotren Liga)\nHondarribiako emakumezkoen trainerua, 2018an.\n2005ean Txingudi Bandera antolatu zuen elkarteak, hau izan zen emakumezkoek jokatu zuten lehenengo bandera. Ordutik aurrera Hondarribiko neskak lehian aritu dira eta etxeko bandera bitan irabazi dute, 2007 eta 2008an. 2008an oso urte ona izan zuten Euskadiko txapelketa ere irabazi zuten, gero baliogabetua izan zen arren, eta Kontxako finalean egon ziren. 2014 eta 2015 denboraldietan trainerurik ez zuen uretaratu baina 2016an itzuli egin zen.\n2017an lehorrean geratu ostean 2018an itzuli zen eta maila bikaina eman zuen, Euskotren Ligarako sailkatu baita lehen aldiz. 2019an hirugarrena izan zen Kontxako Banderan. Urte hartan play-offetan maila galdu zuen baina San Juanek Liga Nagusiari uko egin zionez 2019an ere maila gorenean aritu zen. Hurrengo urteetan ere laugarren egin zuen ligan eta 2020an play-offetan eutsi ondoren 2021ean maila galdu zuen.\nLaugarrena (1): 2008.\nSailkatua (4): 2008, 2019, 2020, 2021.\nLaugarrena (4): 2018, 2019, 2020, 2021.\nGipuzkoako Liga (0): bosgarrena 2010ean.\nTxapelduna (0): 2008*.\nGipuzkoako Txapelketa (0): bigarrena 2008an.\nEtxekoa Txingudi Bandera (2): 2007, 2008.\nGipuzkoan Donostiako Aste Nagusiko Bandera (1): 2020.\nHernaniko Bandera (1): 2022.\nZumaiako Ikurrina (1): 2022.\nBizkaian Zorrozaurreri itzulia (1): 2022.\nKantabrian San José igoera (1): 2018.\nS.D.R. Castro Urdialesen Bandera (1): 2019.\n2008 - 4.a\n2009 Gipuzkoa, 2.a -\n2010 Gipuzkoako Liga, 5.a -\n2011 Gipuzkoako Liga, 6.a -\n2012 Gipuzkoako Liga, 7.a -\n2013 Gipuzkoako Liga, 7.a -\n2016 Gipuzkoako Liga, 8.a -\n2018 Emakumezkoen Liga, 4.a -\n2019 Emakumezkoen Liga, 4.a 3.a\n2020 Emakumezkoen Liga, 4.a 5.a\n2021 Emakumezkoen Liga, 4.a 5.a\nAzken urteetan Hondarribiak gogor ekin dio arraunketa olinpikoari. Euskal Herriko txapelketa ugari irabazi ditu.\nEuskadiko distantzia luzeko txapelketa: lehenengo 2012an (8+ gizonezkoak).\nEuskadiko distantzia luzeko txapelketa: lehenengo 2013an (8+ gizonezkoak).\nEspainiako txapelketa: bigarren 2012an (8+ emakumeak).\nEspainiako txapelketa: bigarren 2011an (8+ emakumeak).\nEspainiako txapelketa: lehenengo 2011an (2- emakumeak).\nOrioko Nazioarteko Estropadak (8+): 2005, 2007.\nHondarribiak bi estropada antolatzen ditu urtero, alde batetik Hondarribiko Bandera eta bestetik KAE Ligako Hondarribiko Promozio Estropada. Hauetaz gain Txingudi Bandera izan zen emakumezkoentzako antolaturiko lehenengo estropada.\nAzkenik, negu aldean, Bidasoako Traineru Jaitsiera ere antolatzen du urtero.\n(Gaztelaniaz) KTE Ligako webgunea\nAzken aldaketa 3 uztaila 2022(e)an, 12:13(e)tan\nOrriaren azken aldaketa: 3 uztaila 2022, 12:13.


Bizikleta-ibilbideak, txirrindularitzan hasteko - Laboral Kutxa Blog\nGustuko al duzu txirrindularitza? Udazkenean ibilbide berriak ezagutu nahi al dituzu? Horrela bada, oso erabilgarria izango zaizun tresna berri bat dugu. Irailean estreinatu genuen bizikleta-ibilbideen lehiaketan parte hartu duten zaletuen ekarpenekin osatu dugu, eta eskuragarri dago hemen, Wikiloc Laboral Kutxa profilean.\n30 ibilbide inguru, gaien eta zailtasunaren arabera antolatuta\nBizikleta-ibilbide errazak, txirrindularitzan hasteko. Horixe da lehiaketaren lehenengo edizioan eskatu duguna, eta horixe aurkituko duzu Wikiloc Laboral Kutxa profilean. 26 ibilbide zerrendetan sailkatuta, gaiaren edo zailtasun-mailaren arabera. Laster ekingo diogu bigarren edizioari. Beraz, parte hartzen jarrai dezakezu, eta, batez ere, ibilbide berriez gozatzen, lehiaketan partaide izango diren erabiltzaileek bidaliko dizkiguten proposamenei esker. Saria bikaina da: LABORAL Kutxaren maillota, bidoia eta txanoa. Jakin nahi al duzu nor den hilabete honetako irabazlea?\nLehenengo lehiaketako irabazlea: Sopuertarainoko Bide Berdea\nEneko Aritza Ipiña Gallastegik “Sopuertarainoko Bide Berdea” hasteko ibilbidea partekatu du gurekin. Ibilbidea erakusten duen Wikiloc profilerako estekan (Sopuertarainoko Bide Berdearen trackean) ikusten denez, hasteko ibilbidea da eta ez du inolako zailtasun teknikorik; izan ere, ezaugarri hori duten ibilbideak nahi genituen gure zozketaren lehen txandan. Txirrindularitzako edo MTBrako ibilbide bat, kirol zoragarri horiekin harremanik izan ez duen edonork egiteko modukoa, lehen esperientzia atsegina izan dadin.\nEnekoren ibilbidea Los Castañosetik abiatzen da, Barbadun ibaiarekiko paraleloan jarraitzen du eta Somorrostro harana zeharkatzen du Arenaora iritsi arte; bertan hasten da El Castañorako igoera leuna. Itzulera bide beretik egiten da, abiapunturaino. Itzuli osoak ia 32 kilometroko luzera du, baina desnibela egokia da txirrindularitzan hasteko. Hain zuzen, 392 metroko desnibela izango dugu aurrean, positiboa zein negatiboa.\nZozketa honetan parte hartu duzuenok badakizue zer egin behar duzuen hurrengoetan ere partaide izateko. Ekimena ezagutzen ez zenutenok egon zaitezte adi gure sare sozialei eta blogari, horien bidez iragarriko baitugu hurrengo zozketa, eta parte hartzeko modua ere azalduko dugu. Jakin ezazue ibilbidea .gpx formatuan bidali beharko diguzuela, posta elektroniko bidez laboralkutxa@gmail.com helbidera edo WhatsApp bidez 677 662 867 zenbakira. Egon adi gure sare sozialei, bertan azalduko baititugu ibilbideak izan behar dituen ezaugarriak.\nEz ahaztu gure Wikiloc profilera bisita egitea, ibilbide berriak ezagutzeko eta bi gurpilen gaineko zaletasunean hobetzen jarraitzeko.\nBerriro ere, zorionak Eneko Aritzari, opariaz goza dezazula. Gainerako parte hartzaileei, eskerrik asko parte hartzeagatik! Laster izango duzue berriro ere parte hartzeko aukera, ibilbiderik onenak guztiokin partekatuz.\nTags: Bizikleta-ibilbideak txirrindularitza zozketak


Xabier Lete (Auto)biografia bat – Lantzeak\nPosted by on 2012(e)ko martxoak 12 in Sailkatugabeak | ∞\nKLIKATU HEMEN WR2hCeC0KWE\nIzenburua: “(Auto) biografia ”\nEgilea: Xabier LETE\n“Irakurketarik gabe nire bizitza oso hutsa izango litzateke\nAsko kostatu zait Xabier Leteren biografia irakurtzea. Beharbada, berotasun gehiegirekin hasi nintzelako. Baina laster desanimatu egin nintzen, agian estiloa dela-eta astunegia iruditu baitzait.\nLiburu hau nola idatzita dagoen ez da nire gustukoa izan. Egileak hainbat eta hainbat atal erabiltzen du, gehiegi; adibidez, orrialde batean hiru edo lau kapitulu ager daitezke, eta horrek irakurleari haria galarazten dio. Istorioan sartuta zaudenean, bat-batean bukatu egiten da eta beste gai bati ematen dio hasiera.\nHala eta guztiz ere, testuaren irakurketak merezi du, hasieratik bukaeraraino. Aipatzekoa da Anjel Lertxundik idatzitako hitzaurrea, edertasunagatik eta zehaztasunagatik. Oso ondo izkiriatuta dago nola existentzialistek, hala filosofoek (Jean-Paul Sartre, Albert Camus) edo zinema zuzendariek (Inmar Bergman, hain zuzen ere) Leteren lanean izan zuten eragina.\nIzugarri maite zuen Frantziako kultura, batez ere Georges Brassens eta Jacques Brel abeslariak. Berak Brassens nahiago zuen:”Nik Brel asko estimatzen dut, eta Brassensek baino gehiago hunkitu nau, baina honek, beharbada, badu txispa, letxe txar bat grazia bat Brelek ez daukana”.\nDezente irakurri zuen: Gide, Tolstoi, Stendhal, Mauriak, Marina Tsvetana eta Ama Akhmatova. Atxagak esan zuen bezala .”Liburuek kontsolatu egiten gaitu, erratifikatuak sentitzen gara” 181 orrialdean. Bere ustez “Irakurketak asko aportatzen dio idazleari” 72. orrialdean.\nBestalde, asko maite zuen Atxaga. Horrela 88. orrialdean irakur daitezke: ”Obaba irakurri eta gero poetarekiko maitasun kolpe bat etorri zitzaidan, eta era berean lurralde hura maite dudala sentitu nuen.Liburuko atal horrek maitasun eta errekonozimendu keinu bat egiten dio Bernardo Atxagari. Nik estima handia diot Atxagari eta niri gauza asko aportatu dizkit”.\nOso interesgarria da nazionalismoaren eta aberriaren artean egiten duen bereizketa ere. Bere aburuz, nazionalismoa kontzeptu ezkorra da, eta aberria positiboa da.\nErlijioari dagokionez, Jainkoarekiko harremanen gainean hau idatzi zuen: 3 garai igaro zituen. Hamazortzi urte arte katolikoa izan zen, geroago agnostiko bihurtu zen. 1989an, koman egon zenean, Lourdes Iriondok Jose Maria Lekuona apaizari deitu zion “extremauzioa” emateko. Horren ondoren berehala sendatu egin zen, eta sendagileentzat eta berarentzat mirari bat izan zen. Handik aurrera Jainkoarengan sinetsi zuen bukaera arte.\nAmaitzeko hau esan nahi nuke: bere abestiak eta bere olerkiak bere bizitza baino interesgarriagoak eta hunkigarriagoak izan dira niretzat behintzat.


Licques - Wikipedia, entziklopedia askea.\nBrigitte HAVART (2014-2020)\n50° 47′ 07″ N, 1° 56′ 12″ E / 50.785277777778°N,1.9366666666667°E / 50.785277777778; 1.9366666666667Koordenatuak: 50° 47′ 07″ N, 1° 56′ 12″ E / 50.785277777778°N,1.9366666666667°E / 50.785277777778; 1.9366666666667\nRodelinghem, Alembon, Bouquehault, Clerques, Herbinghen, Hocquinghen, Landrethun-lès-Ardres, Rebergues eta Sanghen\nLicques Frantziako udalerria da, Pas-de-Calais departamenduan dagoena, Hauts-de-France eskualdean. 2013an 1.520 biztanle zituen.\n2007an Licques udalerrian erroldatutako biztanleak 1.520 ziren. Familiak 569 ziren, horien artean 131 pertsona bakarrekoak ziren (40 bakarrik bizi ziren gizonak eta 91 bakarrik bizi ziren emakumeak), 179 seme-alabarik gabeko familiak ziren, 219 seme-alabak dituzten bikoteak ziren eta 40 seme-alabak dituzten guraso-bakarreko familiak ziren.\n2007an 662 etxebizitza zeuden, 583 familiaren etxebizitza nagusia ziren, 44 bigarren erresidentzia ziren eta 35 hutsik zeuden. 622 etxeak ziren eta 18 apartamentuak ziren. 583 etxebizitza nagusietatik 441 bere jabearen bizilekua ziren, 129 alokairuan okupaturik zeuden eta 13 doan lagata zeuden; 1ek gela bat zuen, 11 etxek bi zituzten, 61 etxek hiru zituzten, 144 etxek lau zituzten eta 367 etxek bost zituzten. 512 etxek euren parking plaza propioa zuten azpian. 233 etxetan ibilgailu bat zegoen eta 276 etxetan bat baino gehiago zituzten.\nLicques udalerriko biztanleria-piramidea 2009an .\n2007an lan egiteko adina zuten pertsonak 936 ziren, horien artean 669 aktiboak ziren eta 267 inaktiboak ziren. 669 pertsona aktiboetatik 623 lanean zeuden (364 gizon eta 259 emakume) eta 47 langabezian zeuden (23 gizon eta 24 emakume). 267 pertsona inaktiboetatik 86 erretiraturik zeuden, 66 ikasten zeuden eta 115 "bestelako inaktibo" gisa sailkaturik zeuden.\n2009an Licques udalerrian 594 unitate fiskal zeuden, 1.592,5 pertsonek osaturik. Pertsona bakoitzeko diru-sarrera fiskalaren mediana urteko 15.026 euro zen.\n2007an zeuden 90 komertzioetatik, 4 janari enpresak ziren, 3 bestelako produktu industrialen fabrikazioko enpresak ziren, 10 eraikuntza enpresak ziren, 19 ibilgailuen saltze eta konpontze enpresak ziren, 6 garraio enpresak ziren, 6 ostalaritza eta jatetxe enpresak ziren, 1 finantziazio enpresa zen, 3 higiezinen enpresak ziren, 6 zerbitzu enpresak ziren, 23 administrazio publikoko enpresak ziren eta 9 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 28 zerbitzu publikoetatik, 1 posta bulegoa zen, 1 banku bulegoa, 4 ibilgailuen konpontzeko eta nekazaritza tresnetako lantokiak, 2 autoeskolak, 3 igeltseroak, 1 margolaria, 6 zurginak, 1 iturgina, 1 eraikuntza enpresa, 5 ile apaindegiak, 1 albaitaria eta 2 jatetxeak.\n2009an zeuden 13 establezimendu komertzialetatik, 2 supermerkatuak, 1 120 m2 baino gutxiagoko denda zen, 3 okindegiak, 3 harategiak, 1 liburu denda zen, 1 altzari denda zen eta 2 lore-dendak ziren.\n2000. urtean Licques udalerrian 37 nekazaritza-ustiategi zeuden, 999 hektarea erabiltzen.\n2009an lehen-hezkuntzako eskola bat zegoen. Licques udalerrian Bigarren Hezkuntzako ikastetxe bat zegoen 228 ikaslekin.\nHocquinghen (1,9 km)\nSanghen (2,2 km)\nHerbinghen (2,3 km)\nAlembon (3,5 km)\nAudrehem (3,8 km)\nBNF: 15268947h (data)\nOrriaren azken aldaketa: 29 abendua 2019, 23:40.


Hegoaldean | 2019ko Otsailaren 14a\nAberri Eguna hurbiltzen ari dela eta, Independentistak Sareak jakinarazi du aurtengo Aberri Egunean ez duela inolako ekitaldirik edo manifestaziorik antolatuko, eta 2020an euskal abertzale guziak bilduko dituen ekimen bateratu bat deitu ahal izateko lanean ari dela jada. Azken bederatzi urteetan ekitaldi asko antolatu dituzte Aberri Egunean, abertzale guziak batzeko asmoz, baina EH Bilduren eta LAB sindikatuaren babesa baizik ez dute lortu orain arte. "Duela hamar urte ezarri genuen helburua ez dugu lortu eta jende askok gure Aberri Eguna ezker independentistaren Aberri Egunarekin lotu du", adierazi du Txutxi Ariznabarreta bozeramaileak.\nGure Esku Dagok "etapa berri bat" hasiko\nGure Esku Dago elkarteak etapa berri bat hasiko duela adierazi du. Fase berri horri buruzko azalpenak martxoaren 31n emanen ditu Bilboko Euskalduna Jauregian eginen duen ekitaldi batean. Ekitaldi hori urrats berriak egiteko abiapuntua izanen dela jakinarazi du elkarteak. Bost urteko zikloaren bilduma egin du; 2014az geroztik Euskal Herriko 208 udalerritan antolatutako galdeketek “etorkizuna irudikatzeko aukera eman digute, zer nahi dugun eta nola erabaki nahi dugun jabetzeko”.\nUrtegiak kasik beteak\nEuskal Autonomia Erkidegoko urtegiak beren edukieraren %86,5ean daude beteak. Duela urtebete ur gutiago zuten, %82,9 baitzuten betea. Berri ona eta ur eskasiaren beldurrik ez da beraz dagoeneko.\nEuskal Autonomia Erkidegoko lan zerbitzu publikoko bulegoen datuen arabera, langabezia emendatu da urtarrilean. Abenduan baino 1.076 langabetu gehiago kontatu dituzte. Guzira, 120.750 langabe direnak daude Erkidegoan, Enpleguko eta Gizarte Segurantzako Ministerioak jakinarazi duenez. Halere 2018ko urtarrileko datuekin alderatuta, 7.576 langabe gutiago kontatu dituzte. Beraz, urtetik urterako kopurua %5,90 jaitsi da.\nGoya sarietan: euskal zinema saristatua\nSevillan ospatu den Goya sarien 33. edizioak saristatuen artean, zuzendari berri onenaren saria, Carmen y Lola filmaren zuzendariak, Arantxa Echevarria bilbotarrak, irabazi du. Un día más con vida film zuzendari nafarrek, Raul de la Fuente eta Amaia Ramirezek, animazio onenaren saria eskuratu dute. Josu Inchautegi bizkaitarrak argazkilaritza onenaren saria irabazi du La sombra de la ley filmarentzat eta Clara Bilbaok jantzien diseinu onenaren Goya saria eskuratu du.\n656 udaleri eskatu diete frankismoaren aztarnak beren kaleetatik kentzeko\nEspainiako Justizia Ministerioak espazio publikoetan gelditzen diren frankismoaren aztarnak kentzeko eskatu die 656 udaleri. Guzira, 1.171 karrikek eta plazek dute oraindik frankismoaren pertsona ospetsu baten izena. Halaber, Guda Zibilean eta diktaduran frankismoa goresteko ezarri ziren ikurrak kentzeko eskatu die autonomia- erkidegoei ere.\nMartxoaren 8a: emazteen greba\nELA, LAB, ESK, Steilas, EHNE, Hiru, CGT eta CNT sindikatuek 24 orduko grebara deitu dituzte, martxoaren 8an, Euskal Herriko emazte guziak. Deialdia Euskal Herriko Mugimendu Feministak egin du, emazteek 24 orduz etxean ala lantokietan greba egin dezaten, eta lanean emazteek jasaiten duten diskriminazioa eta prekarietatea, eta etxean "dohainik" egiten duten "zaintza lanaren balioa" agerian uzteko.\n“La manada”ko kondenatuak beti aske\n“La Manada” taldeko bost kideek aske jarraituko dute behin-behinean, Nafarroako Auzitegiak akusazioek aurkeztutako helegiteak atzera bota ondoan. Nafarroako Auzitegiak 9 urteko kartzela-zigorra ezarri zien 2016ko Sanferminetako bortxaketaren bost egileei, sexu-abusuen delituagatik. Urtarrilean Nafarroako Auzitegiak “La Manada”ko bost kideak ez espetxeratzea erabaki ondoan Iruñeko Udalak eta Nafarroako Gobernuak erabakiaren kontrako deia egina zuten. Fiskaltzak bat egin zuen akusazioekin. Erabakiak haserre samina piztu zuen herritar eta emazteen artean, zenbaitentzat hain gogorra den auzitegiak beste zenbaitentzat aldiz “jasangarriagoa” izanez. Epaileak beste behin, zatituta agertu dira. Hiruetarik bik babestu dute bost kondenatuek aske jarraitzea eta besteak, espetxeratzea eskatu du.\nPilota: Aimar Olaizola zauritua\nAimar Olaizola lau hilabetez egonen da jokatu gabe, izterreko tendoia hautsia izanez. Goizuetako 39 urteko pilotariarentzat berri oso txarra izan da zauritua dela eta, lehiaketatik kanpo geldituko baita. Bere lekua Axier Arteagak hartu du. Olaizola, Jon Ander Albisurekin batera, Binakako Txapelketaren faboritoetan kokatzen zuten adituek. Urrutikoetxeak ere arazoak baditu, ezkerreko eskua minbera izanez eta aldi bat gehiago bere lekua utzi eta, ez du jokatuko.\nCAF: Bilboko Metroan, Renfen eta Saudi Arabian\nBeasaingo CAF konpainiak Euskadiko, Espainiar Estatuko eta Saudi Arabiako hainbat trenen mantentze lanak egiteko kontratuak sinatu berri ditu. 240 milioi euroko lanak, euskal enpresak jakinarazi duenez. Gaur egun mantentze lanetarako 50 kontratu baino gehiago kudeatzen ditu 13 herrialdetan. 6.200 trenen mantentze lanak egiten ari dira, eta 2.300 langile baino gehiago arduratzen dira horretaz.\nIratxe Sorzabal eta David Pla: Pariseko auzitegiaren kondena\nFrantziako Justiziak Iratxe Sorzabali zazpi urteko kartzela-zigorra ezarri dio, eta bost urteko espetxezigorra David Plari. Espainiako Gobernuarekin negoziatzen entseatu zen ETAko ordezkaritzaren kideak izan ziren biak, 2011n borroka armatua behin betiko utzi ondoan. Pariseko auzitegiak Sorzabali hamabi delitu leporatu dizkio, eta Plari sei. 2015eko irailaren 22an atxilotu zituzten Baigorriko landetxe batean. Ramon Sagarzazu talde politikoko buruzagi ohiarekin hitzordua zuten bertan. Hasiera batean, Sagarzazu bera ere atxilotu zuten, baina gero aske utzi eta auzia artxibatua izan zen. Zigor guziak bete ondoren, Sorzabal Frantziatik kanporatzeko agindua eman du epaimahaiak.\nHeriotza: Jon Lopategi bertsularia\nJon Lopategi bertsularia hil da 84 urterekin. 1934ko martxoaren 4an Muxikan sortua zen “Baltza” ezizenez ezaguna zena. Filosofia ikasketak egin zituen gaztetan eta heldutan irakasle ikasketak ere egin zituen. Frankismoko garai ilunenetan hasi zen bertsutan, plazazplaza. Jon Azpillagarekin batera bertsu bikote ezaguna osatu zuen. Txapelketei dagokienez, Bizkaikoa lau aldiz irabazi zuen (1962, 1964, 1966 eta 1987), Txapelketa Nagusia beste behin eta bertsu eskoletako irakasle ere izan zen.\n“Inoiz ez dugu Kataluniako autodeterminazioa onartuko”\nKataluniako independentistek Espainiako Gobernuak proposatutako elkarrizketa markoa errefusatu dutela erran du Espainiako Gobernuaren ordezkariak. Alderdien mahaia eta ikuskari baten eskuhartzea proposatzen zuen Gobernuak. Espainiako Gobernuko presidente Pedro Sanchezek "legearen eta konstituzioaren barneko elkarrizketaren bidea" defendatu du, erranez inoiz ez dutela Kataluniako autodeterminazioa onartuko. Barakaldon egin ekitaldian, autodeterminazioa konstituzioaren kontrakoa dela erran du, eta horregatik "ez dugu inoiz onartuko". Sanchezentzat eztabaida ez da “independentzia bai ala ez”, baizik eta “elkar-bizitza bai ala bai”. Madrilgo gobernuak Kataluniaren egoerari buruz elkarrizketa abiatu nahi izateak, sekulako ekaitz politikoa piztu du eskuineko alderdien lerroetan. Igandean manifestazio Herraldoia antolatu dute PP, Ciudadanos eta Vox alderdiek, gobernu buruaren “traizioa” salatzeko. Bestalde elkarrizketaren mahaian, “errelatore” edo “ikuskari” bezala Urkullu lehendakariari dei egiteak ere haserre gorria piztu du eskuineko alderdietan.\nItsas Bazterretik : Berziklapena aipagai 5.eko ikasleei!\nHaziak loratzen : Irakurketaren Bidean, Elgarrekin Hobe\nSeaskak 50 urte !\nKanboko PLUren kontrako mobilizioak segitzen\nEuskara Geroan-en arrangurak baxo azterketarako\nepelondoren xokoa : BAIONA ON BAIONA\nObralekuetako hondakinak birziklatzen\nLehen erakasle elebidunak formatuak


Nola grabatu Wii jokoak | Bios Mantentzea\n1 Wii jokoak grabatu aurretik orokortasunak\n2 Wii jokoak DVDan grabatzeko tresna nagusiak\n2.1 Windows-ekin Wii jokoak DVDan grabatzeko prozedura\n2.2 Mac OS-ekin Wii jokoak DVDan grabatzeko prozedura\n2.3 Wii jokoak DVDan grabatzeko prozedura ImgBurn tresnarekin\n2.4 Nola grabatu Wii jokoak DVDan Nero tresna erabiliz\n2.5 Burn tresnarekin Wii jokoak DVDan grabatzeko prozedura\n2.6 Wii jokoak USB gailuan / Kanpoko diskoan grabatzeko prozedura\nGaur egun, gehienak jokoa Beren zaleei gaitasun kognitibo berriak ematen dizkiete. Hau da, informazioaren tratamenduarekin lotutako gaitasunak hobetzeko aukera ematen dute, eta horrek memoria, arreta, pertzepzioa, sormena eta pentsamendu abstraktu edo analogikoa erabiltzea dakar.\nHala ere, gaur egun bideo-joko horietako gehienak sarean daude, eta haien zaleen jakin-mina pizten du grabatu ahal izateko edozein unetan eskuragarri izateko. Horregatik, jarraian, hainbat alternatiba azalduko ditugu Nola grabatu Wii jokoak elementu ezberdinekin.\nWii jokoak grabatu aurretik orokortasunak\nProzesua hasi aurretik grabatu Wii jokoak, Arazoak eta alferrikako denbora gal ez dadin kudeatu behar duzun informazio mota bat dago. Hauek dira:\nLehenik eta behin, kontuan izan grabaketa prozesu hau egiteko bat edo gehiago izan behar dituzula DVD zuriz. Grabatzeko asmoa duzun zenbat jokoen araberakoa izango da.\nDisko irudien erregailu-unitate bat eduki.\nJarraitu aurretik kontuan izan behar duzun beste gauza bat hori da, horretarako Wii jokoak grabatu, kontsolak aurretik aldatuta egon behar du.\nGainera, aukeran USB memoria bat edo memoria ahalmen handiko kanpoko disko gogor bat izan behar duzu.\nWii jokoak DVDan grabatzeko tresna nagusiak\nJarraian, aipatuko zaitugu Wii jokoak nola grabatu DVDan horretarako dauden tresna nagusiak erabiliz. Hau da, bai Windows eta Mac OS gailuetan. Orduan:\nWindows-ekin Wii jokoak DVDan grabatzeko prozedura\nWindows 7ren berdina edo beranduagoko Windows bertsioa duen ordenagailu bat erabiltzen ari bazara, egin dezakezu grabatu jokoak zure Wiirako diskoan hirugarrenen tresnetara jo beharrik gabe. Behar duzun guztia Microsoft-eko azken sistema eragileetan dagoeneko sartuta dagoen disko-irudien erregailua da. Jarraian, nola egin besterik ez dugu azalduko. Orduan:\nLehenik eta behin, sartu erabili nahi duzun DVD-ra konektatutako grabagailuan PC.\nOndoren, bilatu diskoan idatzi nahi duzun jokoaren ISO fitxategiaren ikonoa.\nOrain egin klik eskuineko botoiarekin zure mahaigaineko diskoaren irudian eta aukeratu laster-menuko aukera "Grabatu diskoaren irudia".\nUne honetan irekiko den leihoan, markatu "Egiaztatu diskoa grabatu ondoren”. Amaitu ondoren grabazioa modu egokian egin dela egiaztatu nahi baduzu.\nAzkenik egin klik botoian "erre”Datuak idazten eta grabatzen hasteko.\nMac OS-ekin Wii jokoak DVDan grabatzeko prozedura\nMac erabiltzen ari bazara, fabrikan sistema eragilean sartutako funtzio batzuk aprobetxa ditzakezu grabatu jokoak zure Wiirako. Jarraian azalduko dizugu, ondoren:\nLehenik eta behin, sartu disko huts bat zurera konektatutako grabagailuan Mac ordenagailua.\nOndoren, egin klik eskuineko botoiarekin jokoaren "ISO fitxategiaren ikonoan".\nOrain hautatu " gisa agertzen den diskoko menuko elementuaGrabatu diskoaren irudia (fitxategi-izena.iso)".\nOndoren, irekitzen den leihoan, hautatu grabagailuaren izena goitibeherako menuan "Grabatu diskoa".\nAukeratu "4x" aukera abiadura goitibeherako menuan.\nIdazteko prozeduraren amaieran diskoko datuak berehala egiaztatu nahi badituzu, markatu laukia "Egiaztatu grabatutako datuak".\nAzkenik, sakatu "erre”Bi aldiz jarraian zure Wii bideo-jokoaren grabaketa prozesua hasteko.\nWii jokoak DVDan grabatzeko prozedura ImgBurn tresnarekin\nWindows-en fabrikako funtzioak aprobetxatu ordez hirugarrenen programak erabili nahi badituzu Wii jokoak grabatu DVDan, aurkezten dizugun lehen irtenbidea ImgBurn da. Jarraian nola erabili azalduko dugu, ondoren:\nLehenik deskargatzeko ImgBurn zure taldea, bisitatu programaren webgunea.\nEgin klik estekan "Ispilua x".\nLeiho berrian, hautatu "Deskargatu" elementua eta listo.\nOndoren, deskarga amaitutakoan, ireki lortutako .exe fitxategia.\nAgertuko den leihoan, egin klik botoian "Bai" eta "Hurrengo".\nOndoren, jarraitu "Lizentzia-kontratuaren baldintzak onartzen ditut" elementuaren ondoko laukia markatu.\nOrain egin klik "Hurrengoa" botoian berriro eta amaitu konfigurazioa "Bai" eta "Itxi" botoiak sakatuz.\nAbiarazi ImgBurn Windows mahaigainean gehitu den estekan klik bikoitza eginez.\nHautatu aukera "Grabatu irudi bat"Eta egin klik goiko karpeta itxurako botoian.\nAzkenik, hautatu "ISO irudiaErre nahi duzun jokoarena.\nOndoren, sartu bideo-jokoa grabatuko duzun DVDa ordenagailura konektatutako grabagailuan.\nHautatu zure grabagailua helmuga goitibeherako menuan.\nEzarri diskoaren idazketa-abiadura menuaren bidez Idazteko abiadura.\nAzkenik, egin klik behean dagoen orria eta diskoa dituen ikono handian grabatzen hasteko.\nNola grabatu Wii jokoak DVDan Nero tresna erabiliz\nEragiketa burutzeko erabil dezakezun Windows-erako beste tresna bikain bat Nero da.Doakoa ez den arren, inolako kosturik gabe lor dezakezu blog ez ofizialetan. Nolanahi ere, 14 egunez mugarik gabe funtzionatzen duen programaren probako bertsioa deskargatu daiteke. Jarraian, tresna hau nola erabili azalduko dugu Wii jokoak grabatu DVDan. Orduan:\nJoan Nero webgunera eta egin klik botoian "Download”Programaren izenaren ondoan jarrita.\nOndoren, idatzi zure "Helbide elektronikoa" adierazitako eremuan eta egin klik botoian "Deskargatu orain".\nNero deskargatu ondoren, ireki lortutako .exe fitxategia.\nOndoren, mahaigainean bistaratzen den leihoan, markatu erabilera-baldintzak onartzearekin lotutako laukia.\nOndoren, egin klik botoian "Hurrengo”Eta itxaron instalazio-prozedura hasi eta amaitu arte.\nOrain egin klik "Abian Nero" botoian.\nJoan mahaigaineko programaren leihora, sartu erabili nahi duzun DVDa ordenagailura konektatutako grabagailuan eta egin klik botoian "Nero Burning ROM".\nUne honetan, hautatu leihoaren goialdean dagoen "Erregailu" menua.\nOrain aukeratu "Erre irudia" aukera eta hautatu diskoan grabatu nahi duzun Wii jokoaren ISO fitxategia.\nOndoren, aukeratu "4X" aukera Idazteko Abiadura goitibeherako menuan.\nAzkenik, hasi datuak idazten "Hasi grabatzen" botoia sakatuz.\nBurn tresnarekin Wii jokoak DVDan grabatzeko prozedura\nAurrez definitutako Mac OS funtzioen alternatiba bilatzen ari bazara grabatu jokoak zure Wii kontsolarentzat, Burn erabiltzea gomendatzen dugu. Hau guztiz doakoa eta oso erabilerraza den grabatzeko programa bat da, datuen disketeak, audio CDak, bideo DVDak eta ISO fitxategiak grabatzeko aukera ematen duena. Jarraian nola erabili azalduko dugu, ondoren:\nZure Mac-era deskargatzeko, bisitatu programaren webgunea eta egin klik estekan "Deskargatu Erre".\nDeskarga amaitutakoan, atera lortutako ZIP fitxategia nahierara karpeta batera.\nOrain egin klik eskuineko botoiarekin ikonoan "grabazio".\nHautatu elementua "Ireki”Agertzen den menutik, programa hasteko.\nGrabatu leiho nagusia ikusten duzunean, sartu DVD huts bat zure Mac-ra konektatutako erregailuan eta hautatu "Copia".\nOndoren, arrastatu jokoaren ISO fitxategia pantailara "erregistro"Eta sakatu" Erre "botoia.\nHautatu Mac-ra konektatutako grabagailua Grabatu goitibeherako menuan.\nAzkenik, aukeratu "4X" abiadura goitibeherako menuan eta sakatu berriro "Erre" botoia diskoa idazteko prozedura hasteko.\nWii jokoak USB gailuan / Kanpoko diskoan grabatzeko prozedura\nEz baduzu grabagailurik erabilgarri zure babeskopien kopiekin jolastu ahal izateko Wii tituluak, ez kezkatu, USB gailu bat edo kanpoko disko bat erabil dezakezu. Jarraian, exekutatu behar duzun prozesu osoa azalduko dugu, ondoren:\nDeskargatu doan "Wiiflow”. Horretarako, joan WiiFlow webgunera eta egin klik goialdean dagoen "WiiFlow vx.xxzip" estekan softwarea deskargatzen jarraitzeko.\nDeskarga amaitzen denean, konektatu gutxienez 4 GB-ko edukiera duen SD txartela ordenagailura dagokion irakurgailuarekin.\nOrain atera ZIP fitxategia nahi duzun karpetan lortu.\nOndoren, kopiatu memoria-txarteleko aplikazioen karpetan dagoen edukia.\nOrain, gainera, kopiatu Wiiflow karpeta SDaren erroko direktoriora.\nMesedez, formateatu gailua Wii-ren fitxategi-sistemarekin, WBFS izenekoarekin, jokoak kopiatu ahal izateko.\nKonektatu WiiFlow softwarea kopiatu duzun SD txartela eta USB memoria edo kanpoko disko gogorra kontsolan formateatzen dudala.\nJarraitu pizten eta, ondoren, sartu Wii-n bikoiztuko den Joko Diskoa eta hautatu "Wiiflow" botoia.\nOndoren, hautatu ikonoa "Gears"WiiFlow ezarpenetara sartzeko eta gero jokoa kopiatzen hasteko.\nAzkenik, aurreko prozesua amaitutakoan, kopiatutako jokoa aurkitu beharko zenuke USB memoria edo disko gogorra WiiFlow-en eskuragarri dauden tituluen zerrendan.\nAzkenik, informazio hori guztiaren alternatiba ezberdinekin erlazionatuta egotea espero dugu Nola grabatu Wii jokoak, laguntza handia da zuretzat. Gainera, artikulu hau gustatu bazaizu, honako hau sartzea gomendatzen dizugu lotura bertan zure intereseko informazio anitza aurkituko duzu.\naurreko: Aurreko post: Nola formateatu NTFS Mac OS ordenagailu batekin\nHurrengoa: Hurrengo mezua: Nola jakin dezakezu pertsona baten IP helbidea


Asteartea, 2019(e)ko abendua(r)en 03-(e)an 11:31etan\nSaria Mimaia Teatrorentzat izan zen 'Peloloco' lanagatik\n37. Titirijai jaialdia ekitaldi hunkigarri batekin amaitu zen. Ekitaldian, omenaldia egin zitzaien 10 urte horietan Topic-ekin modu berezian lan egin izan duten pertsona eta erakundeei. Ekitaldiaren buru Telmo Irureta aktorea izan zen. Hasieran, Karlos Arguiñano sukaldari mediatikoa agertu zen, txotxongiloekin eta Topic-ekin maiteminduta dagoena.\nKarlos izan zen omendutako lehena eta jarraian, Nekane Garayalde irakaslea, Angel Calvente txotxongilo-sortzailea, Enkarni Genua eta Manolo Gomez txotxongilo-taldeko txotxongilolariak, eta baita Kutxa Fundazioa, El Diario Vasco, Tolosako Udala, Gipuzkoako Foru Aldundia eta Eusko Jaurlaritza ere.\nItxiera-ekitaldian, Topic-eko ereserki berria entzun zen -David Azurzak eta Enkarni Genuak sortua-, eta aurtengo Txotxongilo Jaialdiko ikuskizun onenaren izena ere eman zen, haurrentzako epaimahai batek ematen duena. Saria 'Mimaia Teatro'rentzat izan da, 'Peloloco' lanagatik. Antzezlan hau Topic-en bertan sortu zen 'sormen-egoitza' emankorretako batean.


Dena prest San Sebastian Gastronomikarako | CEBANC\nDena prest San Sebastian Gastronomikarako\nDonostia munduko gastronomiaren hiriburua bilakatuko da hilaren 6tik 9ra, San Sebastian Gastronomika ekitaldiaren esktik. Nazioarteko topagune honetan Espainiako nahiz mundu mailako sukalde azken joerak aztertuko dira, eta aurtengoan Londres izango dugu hiri gonbidatua.\nCEBANC-Gipuzkoako Goi Ostalaritza Eskolak kongresua jaio zenetik parte hartzen du, oraindik "Lo mejor de la gastronomía" deitzen zen garaietatik, hain zuzen.\nGure lan nagusia sukaldeetan, aretoeetan eta ekintzen antolakuntzan laguntzea izaten da, horra hor, dastaketak, tertuliak, kongresisten barra, VIP aretoa, lehiaketak eta horrelakoetan.\nEdizio honetan, 1. mailako Sukaldaritza eta Gastronomia, eta Sukalde Zuzendaritzako 1. mailako ikasleek hiru egunak emango dute Kongresuan, lanean. Bigarren mailakoentzat, berriz, kongresua formazioko ekintza bat da.


March 2012 - Laboral Kutxa Prentsa aretoa\nMarch 2012 hilabeteko prentsa ahorrak\nCaja Laboral-Euskadiko Kutxak eta Ipar Kutxak hizketaldi formalak bideratu dituzte bi entitateak kooperazio-proiektu komun eta bakarrean integratzeko helburuarekin\nEuskadiko Kutxa eta Ipar Kutxaren kooperazio-proiektu bateratua Euskal Herriko bigarren finantza-entitatea eta Estatuko bigarren kreditu-kooperatiba bilakatuko da, batez ere Bizkaiko eta Arabako lurraldeetan bere posizioa sendotuz. Entitate biek ala biek kapitalizazio eta likidezia maila altuak dituzte. Horri esker, herriarekiko errotze eta gizarte-konpromisoa bultzatu nahi da, berreskuratze ekonomikorako eragile aktiboa izateko xedeari jarraituz. Finantza-sistemaren berregituraketaren aurrean, […]\n6/2012 Errege Lege Dekretuan jasotako zorrak berregituratzeari buruzko Jardunbide Egokien Kodeari atxiki zaio Euskadiko Kutxa\nEuskadiko Kutxa Jardunbide Egokien Kodearen alde dago, bere politika historikoarekin zeharo bat datorrelako, ohiko etxebizitzen gaineko hipoteka-bermedun zorren birfinantzaketa bideragarriei lehentasuna emateari dagokionez. Entitatearen helburua kaleratzeak ekiditea izan da betidanik. Banan-banako azterketan oinarrituz, bezeroei euren etxean bizitzen eta ordainketa-konpromisoak betetzen jarraitzeko aukera ematen saiatzen da, epeak luzatuz eta sarreren araberako gabealdiak ezarriz.\nEuskadiko Kutxak bi milioi eurorainoko kreditu-lerroa irekiko du Nafarroan. Lourdes Goicoechea Nafarroako Gobernuko Landa Garapen, Industria, Enplegu eta Ingurumen kontseilariak eta Francisco Javier Cortajarena Goñi Euskadiko Kutxako lurralde zuzendariak sinatu dute hitzarmena enpresa-proiektuen finantzaketa errazteko helburuarekin. Akordio horri esker, autoenplegurako proiektuak dituzten pertsonei, autonomoei eta mikroenpresen nagusi gazteei zuzendutako finantzaketa-lerro berriak sortu dira. Kontseilariak adierazi duenez, […]\nEuskadiko Kutxak lankidetza hitzarmena sinatu du Zaragozako langile autonomoen elkartearekin (ATA)\nEuskadiko Kutxak lankidetza-hitzarmena sinatu du Zaragozako Langile Autonomoen Elkartearekin (ATA). Horri esker, lurraldeko langile autonomoek errazago aseko dituzte beren finantza-premiak. Izan ere, hitzarmenaren helburua langile autonomoei finantzaketa ematea da, “haietako askok beren ohiko zirkulatzailerako finantzaketa txikia behar dutelako”. Hala, 3.000 eta 12.000 euro bitarteko finantzaketa behar duten langile autonomoek kredituak lortuko dituzte hitzarmenaren bidez.


Michel eta Tyler Larronde olatu handietako surflariak | Sport | KAZETA\nLarronde aita-semeak itsasori loturik bizi dira. © Gara\nLarronde aita-semeak, beti izan dira olatu handien zaleak. Michelek itzalean egin du bere ibilbidea, baina Tyler, munduko olatu handietako surflari hoberenetako bat da gaur egun. Alta, Tylerren lorpenak ezinezkoak lirateke Michel bezalako surflariek bidea ireki ez balute, Naiz atariko artikuluak gogora ekarri duenez.\nUretako motor baten laguntzaz Hawaiiko Maui uhartean surf egiten hasi zirenean Michel Larronde bertan zegoen, eta Laird Hamiltonek Peahiko olatu beldurgarrietan surf egiten hasi zirenen artean oroitzen du. Surflari profesionalek izandako esperientzia beldurgarriak kontatzen dituen “Coup de Pression” liburuan, Peahin surf egiten hasi zirenean elkarrekin pasa zituzten larrialdi egoerak jasotzen ditu Hamiltonek.\nMichel Larrondoren kontakizuna\nHorrela kontatzen du Michel Larrondek Hamiltonek erreferentzia egiten dion Peahiko pasadizoa: “1994an izan zen, baina atzo bertan izan bazen bezala oroitzen dut. Vincent Lartizienekin batera nengoen; gure lehen saioa zen Peahin, eta, iritsi ginenean, Laird han zen eta jada zenbait olatu hartuak zituen. Elkar ezagutzen genuen, nire jatetxeko bezero onena baitzen”.\nVincentek gidatzen zuen uretako motorrak bultzatuta dozena erdi bat olatu hartu ondoren, olatu batean huts egin zuen Larrondek eta itzuli zenean itzelezko olatua gainera zetorkiola ikusi zuen: “Garai hartan taula txikotaz lotuta izaten genuen. Vincent hurbildu zen, baina motorrera igo, taula berreskuratu eta txikota askatu beharra nuen; ez nuen astirik eta joaten utzi nion”. Jarraian bizi izan zuen esperientzia azkena izan zitekeen, baina zorionez onik atera zen: “Olatuaren kontra arraun egin nuen eta, gainaldean gandorra altxatzen ari zela, azpiratzea eginez zeharkatu ahal izan nuen. Baina olatua pasa orduko berarekin eramango ninduela sentitu eta arnasa sakon hartu nuen. Sakon hondoratu ninduen, sekulako astindua emanez; txalekorik ez nuenez, gainazalera igotzea kostatu egin zitzaidan, eta, iritsi nintzenean, airea hartu orduko bigarren olatuak azpian hartu ninduen”.\nTaula galdu eta hirugarren olatu baten astindua jaso ostean, Marc Angulok atera zuen arriskutik, uretako motorraren laguntzaz. Hori bai, atzealdean zihoanez, motorrak jaurtitzen zuen ur txorrotak zuzenean aurpegian jotzen zion. “Xehatuta amaitu nuen, benetan sinetsi nuen guztia amaitu zela”, gogoratu du Larrondek. Honakoa ere gaineratu du: “Sei urte geroago txalekoak atera ziren eta gauzak erabat aldatu ziren”.\nMichel eta Tyler Larronde Hawaiiko Maui irlan bizi diren aita-semeak dira. Michel Ainhoan jaio zen eta 11 urte zituela Biarritzera joan zen bizitzera bere amonaren etxera. 70eko hamarkadaren hasieran oraindik ez zen jende asko ibiltzen Biarritzeko olatuetan, baina Michel Lapurdiko kostaldean dauden hondartza bikainetan surf egiten hasi zenean, gaur arte etenik izan ez duen harremana hasi zuen itsasoarekin.\nTxapelketetan lehiatzen hasi zenean bidaiatzeko aukera izan zuen Frantziako surf talde nazionalarekin, eta orduan erabaki zuen munduko edozein lekutan lan egiteko aukera emango zion lanbide bat ikastea. Horrenbestez, sukaldaritza ikasi eta bidaiatzeari ekin zion. Munduan zehar bidaiatzen ibili ostean, 1985ean lan eskaintza bat izan zuen Hawaiiko Maui irlan eta ez zuen bitan pentsatu.\n1995. urtean Vincent Lartizien wind-surflari profesionalarekin egin zuen topo eta lagun egin ziren. Peahin tow-in egiten hasi ziren urtea izan zen hura. Urte horretan bertan, Euskal Herrira etorri ziren olatu handiak hartzera. Itsasaldi handiak izan ziren eta leku anitzetan izan ziren tow-in egiten, baina aipagarriena Belharrako saioa izan zen, Urruñako olatua lehen aldiz hartu baitzuten.\nUrte bat lehenago jaio zen Tyler Larronde, Hawaiiko Maui uhartean, baina beti izan du Biarritzekin lotura handia aitaren aldeko familia lapurtarra baitu. Biarrizko La Grand Plage Surf Club elkarteko kide da oso gazte zenetik.\nTyler 16 urte zituenean egin zen famatu, Peahiko olatua hartzen zuen surflaririk gazteena bihurtu baitzen. Mota guztietako olatuetan moldatzen den surflaria da, maila tekniko bikainekoa, baina batez ere olatu handietan ezaguna.\nPeahiko olatua oso ongi ezagutzen du eta horri esker hainbat izendapen eskuratu ditu XXL Awards izendapenetan. 2010eko azaroaren 2an sekulako itsasaldia izan zen Hawaiin eta 2011ko XXL izendapenetan bere izena eranstea lortu zuen lehen aldiz irudi bikain bati esker. Ordutik, olatu handietako bere irudiak aldizkarietan argitaratu dira sarri, eta XXL izendapen gehiago ere eskuratu izan ditu. Aurtengo sariketan, Peahin izan zuen erorketa bateko irudiek lortu dute izendapena.


Udalaren komunikazio bitartekoen erabilera zalantzan jarri du EH Bilduk - Tolosa - Tolosaldeko ataria\nUdalaren komunikazio bitartekoen erabilera zalantzan jarri du EH Bilduk\nJosu Artutxa 2019-02-19 18:29\nPasa den larunbatean Tolosako Udalaren kontutik zabaldutako txio baten inguruan azalpenak ematea eskatu dute Lore Agirre eta Kristina Pelaez zinegotziek.\nTolosako EH Bilduko Lore Agirre eta Kristina Pelaez zinegotziek, azken asteetan herritarrengandik jasotako kezkak eta oposizioko kideek bildutako zalantzak azaleratu nahi izan dituzte, udal gobernuak bere komunikazio bitartekoei emandako erabileragatik. «Maiatzeko udal hauteskundeei begira, sare sozialetan erabiltzen ari den esposizioa gehiegizkoa ez ote den galdetzen dute askok». Sarritan publikoaren aurrean aritzeak, gobernuko alderdia ikusgarri egitera bideratzen duela «ukaezina» dela adierazi du Pelaezek. «Baina, udal baliabideak alderdiaren mesedetan propaganda egiteko erabiltzea beste kontu bat da».\nLarunbatean Tolosako Udalaren Twitter kontu ofizialak zabaldutako txio batek atentzioa deitu zien oposizioko kideei. Bertan, EAJ-k Zurekin aldizkaria kaleratu duela eta Olatz Peon alkategaia izango dela iragartzen zen, aldizkaria ikusteko estekarekin batera. «Argi erakusten du udal gobernuaren propaganda zela». Txioa ezabatu eta ondoren alderdiaren kontutik zabaldu zuten. «Akatsaz ohartu ziren, baina hanka sartzea egina dago».\n«Txioak berak baino gehiago, guzti honen atzean dagoenak kezkatzen gaitu», gehitu du Agirrek. «Argi ikusten da pertsona berak kudeatzen dituela bi kontuak, bere neutraltasuna zalantzan jarriz». Ondorioz, zenbait galdera planteatzen dituztela esan du. «Agian alderdiaren kontua kudeatzen duen norbaitek, udalaren kontua erabiltzeko sarbidea ere badu». Hala ere, «muga gainditu dutela» nabarmendu nahi izan dute. Arrazoia edozein delarik, «ahalik eta azkarren eta zehatzen, udal gobernutik arrazoiak eta azalpenak ematea» eskatzen dute.


Jose Maria Ordovas: ikertzailea eta Nutrizioa eta Genetika arloko irakaslea: "Gure epigenoma ulertzeak, zeinak zehaztu egiten baitu hein batean noiz eta nola adierazten diren gure geneak, urruti eraman gaitzake minbiziaren prebentzioan" | Aldizkaria | EROSKI CONSUMER\nBidaiariak zer-nolako eskubideak dituen aztertu dugu bidaia zenbait garraiobidetan egiten duenean\nCarlos A. Gonzalez Svatetz: Osasunaren Zientzietan doktorea eta ikertzailea\nJose Maria Ordovas: ikertzailea eta Nutrizioa eta Genetika arloko irakaslea\nErosketa gida: lekaleak\nJose Maria Ordovas: ikertzailea eta Nutrizioa eta Genetika arloko irakaslea: "Gure epigenoma ulertzeak, zeinak zehaztu egiten baitu hein batean noiz eta nola adierazten diren gure geneak, urruti eraman gaitzake minbiziaren prebentzioan"\nNutrizioa eta Genetika arloko irakaslea da Jose Maria Ordovas, Nutrizio eta Genomikako laborategia zuzentzen du Tufts-eko Unibertsitatean, Bostonen (AEB), eta Elikadura arloko ikertzaile seniorra da Ikasketa Aurreratuen Madrilgo Institutuan (IMDEA). Nutrigenomikaren sortzaileetako bat dela esaten da, eta herentzia genetikoaren eta elikaduraren elkarreraginari buruz egin dituen ikerketek ospe handia eman diote Ameriketako Estatu Batuetan eta Europan. Asturiasko Printzearen Saria jasotzeko hautagaia izan da Ordovas, eta La nueva ciencia del bienestar liburuan (Ongizatearen zientzia berria) zabaldu du bere ezagutzaren zati bat.\nEgia al da minbizia izateko joera dutenek berdin-berdin izango dutela, jaten dutena jaten dutela ere?\nIritzi fatalista eta oinarri zientifikorik gabea iruditzen zait hori. Joera izatea eta determinismoa ez dira sinonimoak. Egia da batzuek joera gehiago dugula minbizia izateko besteek baino, batez ere gure genetikagatik. Baina gaixotasunaren agerraldia edo gaixotasuna noiz agertzen den, hori egunero-egunero egiten dugunaren araberakoa izaten da, estres fisikoaren, ingurumenak eragindakoaren eta baita estres psikologikoaren araberakoa ere.\nMinbizia zer da, orduan, genetika kontua edo elikadura kontua?\nEz bat eta ez bestea, biak baizik. Beti izaten da karga genetiko handiagoa edo txikiagoa, eta horri erantsi egiten diogu gure elikaduraren karga, beste zenbait faktoreren artean, harik eta une bat iristen den arte non ezin izaten zaion eutsi oreka metabolikoari.\nBa al dago prebentzioan laguntzen duen elikagairik?\nElikagai asko daude prebentzioan laguntzeko edo, gutxienez, minbizi mota ugarien agerraldia atzeratzeko. Horietako batzuk, adibidez begetalak, frutak, lekaleak eta elikagai gutxi prozesatuak, lagungarriak dira zahartzaroarekin zerikusia duten gaixotasun kronikoei aurrea hartzeko ere, esaterako bihotz-hodietako gaixotasunei eta diabetesari. Ohikoak diren zenbait produktu, berriz, kafea esaterako, batzuetan aldeko gisa agertu izan da eta besteetan aurkako gisa, une historikoaren arabera. Edozein elikagairekin gehiegikeriak egiteak, ordea, "gehiagorekin hobeto" izango dela pentsatuz, ez du funtzionatzen, eta hori behin eta berriz frogatu da kalitatezko ikerketa zientifikoetan. Herdoilaren aurkako substantziek ere, nahiz eta minbiziaren aurkako dietaren zatitzat hartzen diren, gure aurka egin dezakete gehiegizko kopuruetan hartuz gero. Dosian dago pozoia.\nBa al dago minbizia sendatzen duen dietarik?\nGure osasunari eragiten dion faktoreetako bat da elikadura eta, oso garrantzitsua den arren, ez da bakarra. Behin gaixotasuna agertzen denean, baliteke elikadura bera bakarrik ez aski izatea "sendatzeko". Kontuan hartu behar dugu ez dagoela "minbizi bat", era askotakoak baizik; batzuek osagai genetiko nabarmenagoa dute besteek baino. Hortaz, ez gara ari "neurri bakarreko" zerbaiti buruz, baizik eta norbanakoaren genomaren arabera pertsonalizatuagoak dauden elikadura gomendio batzuei buruz.\nNola lagundu dezake nutrigenomak minbiziari aurre egiten?\nNutrigenomikari eta minbiziari dagokionez, gehiago ari gara etorkizun itxaropentsu bati buruz errealitate bati buruz baino. Nutrigenomikak gehiago aurreratu du beste esparru batzuetan, adibidez gizentasunean edo bihotz-hodietako gaixotasunetan.\nZer-nolako aurrerapenak iradokitzen dituzte ikerketek?\nEtorkizunean ezagutza hobeto txertatua egongo da sakontasun gehiagorekin ulertzera iristeko zer-nolako osagaiek zehazten duten arriskua. Genetika eta elikadura puzzlearen piezak baino ez dira. Epigenetika oso garrantzitsua da gaixotasun horientzat guztientzat eta, gainera, aldagarria dela pentsatzen dugu, genoma ez bezala. Gure epigenoma ulertzeak, zeina gure genoman dagoen informazioa baita eta hein batean zehaztu egiten baitu noiz eta nola adierazten diren gure geneak, lagundu egin gaitzake oso urruti iristen minbiziaren prebentzioan eta terapian, eta berdin beste gaixotasun batzuenetan ere.\nElikadura arloan zer-nolako erabakiak hartzea dago gure esku osasuna hobetzeko?\nKalorietan oreka mantendu behar da, hau da, gure bizimoduak eskatzen digun energia kopurua hartu behar dugu. Ohiko beste gomendio bat izaten da platerak "koloretsuak" izan daitezela, askotariko begetalak eta frutak egon daitezela. Elikagai oso prozesatuak, berriz, ahalik eta gehiena murriztu behar dira, minbiziarekin zerikusia duten prozesuen eragile izan daitezkeen konposatu horiek eduki ditzakete eta. Azkenik, ez dira sinetsi behar elikagai "miragarriei" buruz hainbeste idazten diren kontuak.\nGerta al daiteke "nahi gabe" nutrizio arloko akatsak egitea kimioterapia edo erradioterapia egiten ari denean?\nElikadura oso garrantzitsua da tratamendu horien laguntzaile gisa, baina hutsegiteak egin daitezke baldin eta pentsatzen bada, zenbaitek iradokitzen duen bezala, "elikagai miragarriekin" ordezka daitezkeela. Hutsegiteak saihesteko modu bat dietistei-nutrizionistei galdetzea da.\nInterneten ageri diren zenbait artikuluk, elkarrizketak eta are zenbait liburuk ere ziurtatu egiten dute minbizia sendatu egin daitekeela dietarekin. Zuk zer diozu?\nOso penagarria da pertsonei iruzur egitea hain une zaurgarrian daudenean. Badakigu liburu batzuen egileek asmatu egin dutela beren gaixotasuna eta sendabidea ospea eta dirua lortzeko helburuarekin. Pazientea sendatzea da osasun arloko profesionalak izan dezakeen pozik handiena. Horretarako, medikuntzak eskaintzen dizkion bitarteko sendo, aitortu eta eraginkor guztiak jarriko ditu. Ez dezake erabili modu zientifikoan berretsi gabeko metodorik. Miraririk ez dago, zoritxarrez.\nPDF: Egin klik hemen honako ekintza hau burutzeko: Informazio hau PDF bertsioan jaitsi (157 Kb)\nCesar Gutierrez Calvo, Espainiako Bidaia Agentzien Elkarteen Federazioko presidentea\nBegoña Blazquez: Kontsumitzailearen Europako Zentroak Espainian duen aholkularia\nValentin Martinez-Otero, Psikologian eta Pedagogian doktorea eta Madrilgo Complutense Unibertsitateko irakaslea Hezkuntza Fakultatean\nElena Gonzalez, Guraso Elkarteen Espainiako Konfederazioko lehendakariordea


Gabonak amaituta, berriro lanera - Euskonews\n2004/01/09-16 Gabonak amaituta, berriro lanera Zuriñe Velez de Mendizabal\nG Arg. Zuriñe Velez de Mendizabal\nabonak amaitu dira eta lanera itzultzeko ordua iritsi da. Pasatako opor garai horretan ekintza ugari izan dira herrian. Esaterako, Laubideko Egoitzaren aurrean jaiotza jarri zen. Aipatzekoa da aurtengo jaiotzak ez duela ia kalterik pairatu, ezezagun batzuek jaiotza erretzeraino iritsi baizen iaz. Olentzero herrira etorri zen abenduaren 24an, eta gazteek harrera ona egin zioten. Goxokiak banatu zituen, txikienekin egon zen... Baina ikazkina ez da opariak ekarri dituen bakarra. Urte berriko bosgarren egunean Erregeak ibili ziren Arrasateko kaleetan beraien zaldi gainean, gerturatutakoen artetik onak zeintzuk izan ziren jakiteko asmoz, horiei opariak banatzeko. Baina amaitu dira festak, eta datorren urtera arte onak izaten jarraitu beharko dute herritarrek, hurrengoan ikatzik jaso nahi ez badute behintzat.


Bilboko Udalak Hiri Hezitzaileen Nazioarteko Sarearen jardunaldi batean parte hartuko du astelehenean\nPublicado 27/11/2020 17:07CET\nBILBOKO UDALA - Archivo\nBILBO, 27 Nov. (EUROPA PRESS) -\nBilboko Udalak '30 urte pertsonak eta hiriak eraldatzen, mundu hobea lortzeko' izeneko jardunaldian parte hartuko du, Koldo Narbaiza Euskara eta Hezkuntza zinegotziak ordezkatuta. Hiri Hezitzaileen Nazioarteko Sareak antolatu du jardunaldia, datorren astelehenerako, azaroaren 30erako, 30. urteurrena ospatzeko eta Hiri Hezitzaileen Nazioarteko Egunaren esparruan.\nSaioa telematikoa izango da, 18:00etatik aurrera, eta Narbaizarekin batera, Ada Colau Bartzelonako alkateak, Josep Mayoral Granollerseko alkateak eta Pablo Javkin Argentinako Rosario hiriko alkateak hartuko dute parte. Gaur egungo hirien erronkei eta hirien arteko lankidetzaren balioari buruz ariko dira mahai inguruan, jardunbide egokien eta balioen ikuspegitik.\nMahai inguruaren ondoren, Daniel Innerarity filosofoak hitzaldia emango du Bilboko udaletxeko Arabiar Aretotik, egungo gizartea jasaten ari den aldaketa sakonei buruz. Amaitzeko, eztabaida saioa izango da Zaida Muxí arkitekto eta hirigilearen, Eulàlia Bosch filosofoaren eta Daniel Innerarityren artean.\nEguraldia astelehenean, urtarrilaren 25ean\nRenfek autobusarekin emango du zerbitzua hiru hilez Karrantza eta Aranguren artean, hobekuntza lan batzuk direla eta\nGasteizko Udalak karpak jarriko ditu hiriko zazpi ikastetxetako patioetan


4. Egundoko sena du eta detektibea izan nahi du. Munduan zehar ibili ohi da bere lehengusu Larry baldarrarekin. Etxezain leialarekin eta Watson katuarekin, misteriorik korapilatsuenak argitzeko.\nNiagarako ur-jauzietako hotel batean lapurreta egin dute:Ratmusque Kanadako lapur ezagunak opera kantari baten kutxa gotorra ireki du eta izugarrizko balio duten bitxiak lapurtu ditu. Mistery lehengusu-lehengusinak haren atzetik joango dira, hartz basatien bizilekua diren basoetan barrena, eta hura baino burutsuagoak izan beharko dute.\nZenbakia 4 Agatha Mistery


2021/03/09 Bigarren Hezkuntza\nMartxoaren 8an Klara Tapia Galarzari jolas-garaian omenaldi xume bat egin diogu bere erretiroa dela eta.\n21 urtez Egape BHIko irakasle izan dugun Klara Tapia Galarzak ongi merezitako erretiroa hartu du aste honetan. Euskara arloko irakaslea izateaz gain, azken urteetan Hizkuntza Normalkuntza Planaren (HNP) arduraduna izan da eta 21 urte hauetatik askotan tutore ere.\nHasiera-hasieratik Egapeko Proiektuarekin bat egin du. Euskara irakasle bezala beti euskararen aldeko sentsibilizazioa nabarmena izan du eta bere lana eta inplikazioa goraipatu behar ditugu une hauetan. Bestalde, berrikuntza ezberdinen aurrean jarrera irekia agertu du eta bere prestutasunari esker elkarlanean gustura aritu gara.\nOrain iritsi zaio merezitako erretiroa. Bere azken lan egunean omenaldi xume bat egin diogu gure esker ona adieraziz. Honela jolas-garain DBH 3. mailako Egape dantza taldeko kideak koreografia berezi bat dantzatu diote eta berarentzat sortutako bertso sorta guztion artean abestu dugu.\nIbilibide berri honetan zoriontsu izan dadin opa diogu.


Euskalduna izateko moduak | Iritzia | Berria\nHemen uda ohi baino lehenago hasi da aurten, ez uda meteorologikoa bakarrik, baita mediatikoa ere. Ezagunak dira udako sugeak gure lanbidean, alegia, ezer garrantzitsurik ez dagoenean komunikabideak betetzeko erabiltzen diren eztabaida hutsalak. Euskaldun izateko moduaz sortutako polemika izan da aurtengo sugea aurreratu duena. Argi diezaiedan, Maria eta Vicent, zuen irakurleei, gure hizkuntzan euskaldun eta euskal herritar hitzak dauzkagula, katalanez basc eta galegoz vasco esaten duzuena adierazteko. Euskaraz dakienari euskaldun esaten diogu, eta euskal herritar gure herrian bizi direnei, euskaraz jakin edo ez. Lehena oso lotuta dago hizkuntzaren ezagutzarekin, eta herritartasunarekin bigarrena. Lan pixka bat ematen digute bi termino horiek, baina kontsentsu zabala lortu da azken hamarkadetan, erabileraz.\nKontua da duela gutxi EAJko buruzagi Joseba Egibarrek esan duela euskara dela euskaldun egiten gaituena, euskaraz esan ere. Bere alderdiak gaztelaniarako itzulpenean «el euskara nos hace vascos» idatzi zuen, eta akats horrek sortu zuen eztabaida euskalduna/euskal herritarra izateko nolakotasunaz. Interesgarria eztabaida.\nEz dago dudarik modu asko daudela, zorionez, eskoziarra, irlandarra, katalana, galegoa, espainiarra, frantziarra... izateko. Irlandera jakin gabe izan zaitezke irlandarra, eta eskoziarra gaelikoa jakin gabe. Izatez, gehiengo handi batek ez daki gaelikoa Eskozian, eta inork ez die eskoziartasunik ukatuko. Baina espainiarra gaztelania jakin gabe? Zer eztabaida edukiko lukete herritar ofizialen %30ek ez balekite gaztelaniaz hitz egiten? Ez lukete ezer esango, ez lukete kezkarik eta kexurik agertuko?\nKataluniako prozesuan ikasi genuen garrantzitsuena ez dela herritarrak nondik datozen, nora joan nahi duten baino.\nZorionak, Vicent eta Vilaweb-eko lankideak, zuen 25. urteurrenaren 27. urtean. Beste horrenbeste urte bete ditzazuela katalan katalandunei kalitatezko zerbitzu modernoa eskaintzen.


KONPOSTATZEA - Garazi - Baigorri\nLurraldeko 1600 etxetan nunbait han konpostagailu bat baliatzen da eta ondorioz zikinontzi arrunten arintzean parte hartzen dute, elementu ustelkorrak desbideratuz : Baigorriko eta Buztintzeko hondarkintegietan, plastikozko edo zurezko konpostagailuak urririk eskuratzen ahal dira.\nKonpostatzea zer da ?\nKonpostatzea naturalki egiten da eta hondarkin organikoak humusa bezalatsu den lur-ustel bilakatzen ditu.Materia organikoa ura eta airea hunkitzearekin deskonposatzen da, milioika organismoren lanari esker.Zurikinak, apairu hundarrak, kafea, ximineiako hautsak, baratzeko hondarkinak eta papera ere konposta daitezke, unkailu aberatsa eta naturala emanez.\nKompostatzea zendako praktikatu ?\nKonpostatzearen bidez, gure hondarkinen zati handi bat desbideratua da.Sukaldeko hondarkinek gure zikinontziaren pisuaren herena osatzen dute. Bestalde, ekoitzi lur-ustela lurrarentzat eta landareentzat unkailu organiko ezin hobea da. Konpostagailu bat eskuratzeko - zure hondarkintegira joan.\nBaratzegintza naturalaren gidaliburua\nBil Ta Garbi Sindikatak egin baratzegintza naturalaren gidaliburu huntan agertzen diren jarraibideak segituz zure zikiontziaren pisua ttipituko duzu eta aldi berean zure baratzea zainduko. Alabainan, Bil Ta Garbiko egiteko nagusia etxeko hondarkinen tratamendua bada ere, sentsibilizazio egintza frango obratzen ditu hondarkinen ttipitzea eta berexketa bultzatzeko. 2009an, Bil Ta Garbi Sindikatak ADEME*-kin hondarkinen ekoizpena %7-z ttipitzea helburu gisa finkatzen duen Prebentzio Tokiko Programa bat sinatu du. Konpostatzeari buruzko eta baratzegintza naturala bezalako egintzek hondarkinen ttipitzea laguntzen dute.\nTéléchargez le Guide du Compostage ( 2.1 Mb)


Agesilao II.a - Wikipedia, entziklopedia askea.\nAgesilao II.a edo Agesilaos II.a (antzinako grezieraz: Ἀγησιλάος; K.a. 444-K.a. 358) Espartako errege bat eta bertako armadaren komandantea izan zen Espartar nagusitasuna deritzon garaiaren zatirik gehienean (K.a. 404-K.a. 371), Euripontidas familiakoa, eta K.a. 398tik hil zen arte gobernatu zuen. Tronua Lisandro Espartakoaren laguntzarekin lortu zuen, Persiaren aurka borrokan ari zen bitartean. Tebas, Atenas, Korinto eta Argos aliatuak garaitu zituen Korintoko gerran (K.a. 395-K.a. 387), Grezia erdialdean lurralde zati bat eta persiar flotaren aurkako gudu bat galdu zituen arren K.a. 394an. Beoziar Liga desegin zuen, baina Beoziar Konfederazioaren aurkako (K.a. 371) eta Tebasen aurkako (K.a. 370-K.a. 361) guduek espartar nagusitasunarekin amaitu zuten. Bere garaiko buruzagi militarrik handienetako bat izan zen, eta bere zintzotasun eta ausardiagatik ospetsua.\n← Agis II (en) - Arkidamo III.a →\nEsparta, K.a. 444\nZirene, K.a. 360 (83/84 urte)\nAgis II (en)\nburuzagi militarra, diplomazialaria eta agintaria\n1.3 Kanpaina militarra Asian\nAgesilaok iliriarrak kanporatzen ditu Epirotik.\nArkidamo II.a eta Eupoliaren seme txikia eta Agis II.a erregearen anaiordea zen. Lisandroren laguntza jaso zuen bere iloba Leotikidas tronutik baztertzeko, Agisen semea zena, Agesilaok legitimitaterik gabetzat adierazi zuena, Altzibiadesen semea zela susmatzen baitzuen.\nAgisen ondorengo bihurtu zen K.a. 398an, eta Agiada familiako Pausanias Espartakoa (K.a. 398-K.a. 395), Agesipolis I.a (K.a. 398-K.a. 380), Kleonbroto II.a (K.a. 380-K.a. 371), Agesipolis II.a (K.a. 371-K.a. 370) eta Kleomenes II.arekin (K.a. 370-K.a. 361) batera gobernatu zuen.\nAgesilaoren arrakasta, neurri batean Lisandrogatik zuen eispnelas edo maitasun pederastikoaren ondorio izan zen, nork Agesilaogan bere anbizio politikoentzako tresna bat topatzea espero zuen. Itxaropen hau, baina, zapuztu egin zitzaion Lisandrori, Agesilaoren goranzko botereak bere erorketa eragin baitzuen.\nKanpaina militarra AsianAldatu\nAgesilao Espartako tronura iritsi eta gutxira, Asiatik persiar erregea Espartak itsasoan zuen nagusitasuna desafiatuko zuen armada bat sortzen ari zenaren berriak iritsi ziren. Lisandrok konbentzitua, Agesilaok Asiara armada bat zuzentzea erabaki zuen persiarrak erreprimitu eta Joniako greziar polis edo hiri-estatuen independentzia bermatzeko, Lisandroren bezero izatera pasa zirenak. Agesilaok espartar asanbladari 30 ofizial espartiata, 2000 neodamode (botu eskubidea zuten ilotak) eta 6.000 aliatu eskatu zizkion. Armada joniar kostaldeko Efesora K.a. 396an iritsi zen. Ordutik aurrera Agesilaok gatazka bat izan zuen Lisandrorekin, tokikoek berotasun handiz hartu zutena, bere herrentasun nabarmena alde batera utziz, baita gastatutako bere arropak ere. Kaltea konpontzeko ahalegin batean, Lisandro Espitridates persiar printzearen errebeldeekin aliantza bat egiteko misiora bidalia izan zen, greziarrei batu zitzaiena 200 zalduneko armada batekin.\nBitartean, Tisafernes satrapa persiarrak kontu handiz bildu zuen bere armada. Denbora irabazteko, Agesilaorekin joniar hirien estatutuari buruz negoziatzen aritu zen. Negoziaketak bertan behera geratu ziren Tisafernesek gerrarako prestakuntza guztiak amaitu zituenean, baina Agesilao lehendabizi mugitu zen. Kariara joateko itxura eginez, Tisafernesek harantz eraman zuen bere armada, eta ondoren itzuli eta Frigia inbaditu zuen, Farnabazoren erresuma. Jarraian Efesora iritsi zen, non frigiar gatibuak eta hauen arropak bakoitza bere aldetik saldu zituen. Agesilao bere hurrengo kanpainarako prestatzen ari zen bitartean, efesoarrak bildu zituen gerrarako. Agesilaok efesoar nobleei, armadan zerbitzatu nahi ez bazuten, bakoitzak zaldi bat eta gizon bat eman zezala esan zien, eta hauek asko izan zirenez, Agesilaori 2.000 gizoneko armada bat eman zioten.\nAgesilaok bere hurrengo kanpaina Lidiaren aurka izango zela adierazi zuen. Agesilaoren aurreko trikimailuan erori ondoren eta zalduneria talde bat osatzeak arrakasta izango zuela bazekienez, Tisafernesek Agesilao Karian zehar joango zela suposatu zuen, hango lurrak greziar hoplitak persiar zaldunen aurka babesten lagunduko zuelarik. Baina Agesilaok Lidia Sardeseko zelaietaraino iritsiz inbaditu zuen, iragarri zuen bezala. Tisafernes azkar mugitu zen greziar indarra mozteko. Agesilaok, bere armada osoa mantentzen zuena, gudua egin zuen, peltastek osatutako bere infanteria arinarekin eta bere zalduneriarekin persiar zaldunen aurka aurrera eginez, eta bere hoplitekin atzegoardian. persiarrak ihesean joan ziren, ihes horretan asko galduz, horien artean euren kanpamenduko saria.\nTisafernesen bi porroten ondorioz sari bezala, hau bere kargutik kendua izan zen, eta Titraustesek burua moztu zion persiar erregearen aginduz Agesilaorentzako bake eskaintza bat bezala. Titraustesek omenaldi handi bat agindu zion Espartako erregeari Asiatik erretiratzen bazen, eta Agesilaok, honi, hitzarmen hori soilik lazedemoniarrek baimendu zezaketela erantzun zion. Dena dela, Tisafernes zigortzeagatik Titraustesi errekonozimendu bat erakusteko asmoz, armada Frigiarantz zuzendu zuen, harengandik biatiko eran hogeitamar talentu jasoz, non bere kanpamendua egin zuen, Farnabazoren deserosotasunerako. Botere egoera batean zegoenez, Agesilaok aliantzak egin zituen zenbait hiri greziar eta persiarrekin, eta hiri ugariren aldetik opariak jaso zituen. Aliantzarik garrantzitsuena Kotis Paflagoniakoarekin izan zen, Paflagoniako erregea zena. Espitridates alaba eta Kotis erregearen arteko ezkontza prestatu ondoren, Agesilao bere hurrengo kanpainarako 1000 zaldun eta 2000 infante arinen zerbitzua ziurtatzeko gai izan zen.\nAgis II.a Espartako erregea\nK.a. 398-K.a. 358 Ondorengoa\nAzken aldaketa 1 iraila 2020(e)an, 00:16(e)tan\nOrriaren azken aldaketa: 1 iraila 2020, 00:16.


Gipuzkoako obra batzuen kostua bidegabe handitu zen 2009an\nHerri Kontuen Euskal Epaitegiaren esanetan, errepide batzuen obren kostua % 32 eta % 52 artean handitu ziren EAJ eta Hamaika Bat Foru Gobernuan zeudela.\nHerri Kontuen Euskal Epaitegiak kritikatu egin du 2009an, Gipuzkoako Foru Aldundian EAJk eta Hamaika Batek gobernatzen zutenean, obra batzuen kostua handitu izana, tartean AP-1 autobidearenak, eta horrek kontratazio administratiboen arauak urratzen duela gaineratu du.\nEpaitegiak Gipuzkoako Fiskalizazioaren 2009ko Txostenean egin ditu adierazpenak.\nBere esanetan, EAJren eta H1!ren Gobernuak zentzuz bete zuen 2009ko araudia, baina salbuespen batzuk aipatu ditu, hala nola Aldundiak berak eta Bidegi elkarteak esleitutako errepide obra batzuen kostua % 32 eta % 52 artean handitu izana.\nAurrekontuen desbideraketa horiek eta beste batzuk polemika iturri izan dira azken asteetan, egungo Gobernuaren (Bildu) eta aurrekoaren (EAJ eta H1!) artean.\nBidegiri dagokionez, Epaitegiak esan du AP-1 autobidearen Eskoriatza-Arrasate tartearen obren (106,6 milioi eurogatik esleituta) kostua % 52 hazi zela, obra osagarriak esleituz eta obretan aldaketak eginez.\nHalaber, obra nagusiaren likidazioan (2011ko ekainean onartu zuten) inolako kontratu aldaketak babesten ez duen % 22ko igoera izan zela gaineratu du.\nEra berean, beste hiru kontratutan % 32ko, % 46ko eta % 53ko igoerak ere jaso zirela aipatu du. Hain zuzen ere, honakoetan: GI-131 errepidearen saihesbidea Donostia eta hernani artean, errepide bereko Urnietako saihesbidea eta GI-2637 errepidearen hobekuntza bat Segura eta Zegama artean.\nAndoaingo saihesbidean ere Aurrekontua % 44 handitu zen, eta epeak % 49, betiere Epaitegiaren arabera.\nHerri Kontuen Euskal Epaitegiak zehaztu duenez, Gipuzkoako Aldundiaren zorra 199,8 milioi eurokoa zen 2009 amaieran, eta Bidegirena 500 milioi eurokoa. Bilduren Gobernuaren arabera, zor hori 900 milioira igo da orain.\nInformazio gehiago:Eitb: Gipuzkoako obra batzuen kostua bidegabe handitu zen 2009an


Mancomunidad de Lea-Artibai - Lea-Artibaiko Amankomunazgoak Gaueko Harrera Zerbitzua martxan jarri du martxoaren batetik aurrera. Durangaldeko eta bestelako mankomunitate eta udalekin\nLea-Artibaiko Amankomunazgoak Gaueko Harrera Zerbitzua martxan jarri du martxoaren batetik aurrera. Durangaldeko eta bestelako mankomunitate eta udalekin\nMartxoaren 1etik aurrera martxan da Gaueko Harrera Zerbitzua, bazterkeria-egoeran dauden pertsonei eta bereziki pasadizoko bidaiariei eta etxerik ez duten pertsonei gaua igarotzeko baliabidea eskaini ahal izateko. Durango, Lea Artibai eta Lea Ibarrako Mankomunitateek eta, Ermua, Zornotza, Berriz eta Mallabiko\nudalek hitzarmena sinatu zuten 2017ko abenduaren 4an.\nRakel Elu Bengoetxea Lea-Artibai Amankomunazgoko lehendakariak eta zerbitzu sozialetako teknikariek, bilera egin dute Amankomunazgoko herrietako udaltzainekin protokoloa zehaztu eta herri guztietan era bateratuan jarduteko. Udaltzainek lagunduta bideratuko dira egoera honetan aurkitzen diren pertsonak gaueko harrera zerbitzura eta garraio laguntza bat emango zaie, joan etorrirako.\nOrain arte, Bilboko aterpetxeetara bideratzen ziren beharra zuten herritarrak, baina Amankomunazgoak ez zuen jarraipena egiteko mekanismorik. Orain, Durangoko udaltzainekin harremanetan, gaueko harrera zerbitzura lagunduko zaie eta jarraipen estuagoa egiteko aukera izango du Amankomunazgoak.\nGaueko Harrera Zerbitzua Durangon egongo da eta Durangoko Merinaldearen Amankomunazgoak kudeatzen du. Zerbitzua urte osoan egongo da martxan eta 10 plaza izango ditu neguan eta 5 plaza gainontzeko hilabeteetan -alerta eman duten egunetan handitu egingo da kopurua-.\nEskainiko dituen zerbitzuak ondorengoak dira: higiene pertsonala, gaua igarotzea, garbitegi zerbitzua, premia egoeretako oinarrizkoa jantzia, afaria eta gosaria gehienez 3 egun hileko. Egoera berezietan gehienez aste betera luzatu ahalko da.\nZerbitzu honek orain arte Durangoko Merinaldearen Amankomunazgoak martxan izan duen Neguko Aterpe Zerbitzua ordezkatuko du eta egun horretan udal eta mankomunitate guztien artean ematen hasiko da zerbitzua.\nVer documento (PDF 52KB)


GALARRAGA ARRIZABALAGA, Haizea"Eskumuturrean min"(Narrazioak)\nLuma berrien eleak-eskumuturrean min\n2.8 MB 6:02 min\nIgelek hitz egiten zuten garaiko kondaira batek dio- eta kondairei beti egin behar omen zaie kasu- erlojugile bat bizi zela euskal kostaldeko herri zokondoratu batean, badira hamarkada anitz.\nOroimenak ere gogorarazi ezin zuen garai urrunean hasi zen erlojuekin lan eta lan; denborak izan zezakeen botereaz ohartu ere ezin zen haurtzaro garaian, alegia. Urteen poderioz, bizar zuria bihurtu zen bere egunerokotasunaren lekuko bakar eta leial. Iratzarri eta loak gatibu harra patzen zuen arte ematen zuen eguna itsasertzeko egurrezko txabola herdoilduan erlojuen begiradapean lanean.\nEsku lirainak zituen bai; eta zimur bakoitza, bizitzako oroitzapen ahaztezin baten jagole zen. Maita sun istorio liluragarriak, gaixotasun eta minei irabazitako borrokak, gau bakartiak, ametsak egi bilakatu zireneko uneak, biziki sentitutako taupada bakoitza... Guztiak zituen azalean idatzirik.\nKokotsa pentsakor laztantzen zuen arrastietako batean, gibeleko hormari so egin eta Arantzazuko egutegiko beste orrialde bat txikitu zuen: apirilak 7, larunbata. Ilbetea.“Denbora: gizakiak akabatu nahi duena; azkenean, haren erruz hiltzen bada ere.” H.Spencer.\n87 urte bete berri zituela ohartu zen. Uste baino gehiago. Hasperen egin eta begiak kliskatu zituen momentu batez. Eta orduan konturatu zen, denbora baino opari ederragorik ezin zuela inork jaso. Duda-mudatan aritu ostean, bere lantokiko erlojuak kutxa banatan sartu zituen; ehunaka ale bildu zituen arte.\nEtxez etxe ibili zen denbora luzez; herritar bakoitzak atarian kutxa miresgarri bat izan zezan. Ezker- eskuin, aurre-atze eta gora-behera eman zituen ordu anitz zapatak higatzen; nahiz eta unadurak behartuta, makina bat aldiz egin behar izan zuen apatx bidean topatu zituen jesarleku eta txokoetan; gorputz eta buruak atseden eske oihu egiten zuten bakoitzean.\nEtsia hartzeko zorian zegoela, oraindik ere bizirik zirauen kemenaz baliatu eta aurrera egin zuen kale eta bidexketan barrena; eta arnasestuka; erloju guztiak banatzea lortu zuen. Guzti-guztiak.\nGaueko iluntasuna ortziko errege izendatu zenean moila ertzean eseri zen; zeruko izarrak lagun, eta irriño maitagarri bat eskaini zion ilargiari. Itsasoko olatuek eskaintzen zioten lasaitasun-kresala arnasteak biziberritzen zuen bere arima, eta han igaro zuen gaua; lo hartzeak denbora galtzea besterik ez ziola ekarriko indar handiz sinetsiz.\nBien bitartean, erantzunik gabeko galdera ikurrez blai topatzen ziren herritarrak, jaso berri zuten kutxaren zentzua han eta hemen bilatu nahian; inguratzen gaituenen ororen zergatia aurkitzea izan baita betidanik gure kezka bakarra.\nInoiz inork entzun ez bazuen ere, agureak ahopeka: “Jakin, horrela, denbora xahutu besterik ez dugula egin orain arte. Hura bai poza, une bakoitzaren xarmaz gozatu eta galderak alboratu izan bagenitu.... Zergatiek ez dute izan inoiz guk eman nahi izan diogun garrantzirik”\nKutxa bakoitzaren barnean erloju bat, eskuz idatziriko ohar baten azpian ezkutaturik.\n“Zaindu ezazu denbora, zure ondare bakarra bailitzan; horrela baizik ez baituzu lortuko bizitzaren goxotasuna dastatzea. Iragana izan zen eta jada ez da; etorkizuna izango da baina oraindik ez da; beraz, orainaldia musukatu, besarkatu, maitatu; ahanzturan usteldurik hil ez dadin...\nHilabeteak hutsalak direla inoiz pentsatu izan baduzu esaiozu hori urrunera bidai egin behar, eta familia etxean utzi behar izan duen marinelari. Egun bat motzegia dela baderitzozu gogora ekar ezazu pertsona hura ezagutu zenuen egun paregabea. Ordu bat ezereza dela? Oroitu ezin duzun jaio zinenekoa ahaztezina da oso zure inguru hurbilarentzat. Minutu bat huskeria besterik ez dela pentsatuz gero, entzun ezazu errainak uzkurtzen dizkizun abestia eta ulertuko duzu urrearen pareko denbora dela. Segundo batek garrantzirik ez duela uste baduzu kutxa hau etxe parean aurkitu duzun segundoa betirako gogoan izango duzula argi izan. Zurea da denbora, zurea besterik ez; eta inork inoiz lapurtu ezingo dizun ondare bakarra izanik, bizi ezazu etorkizunik ez balego legez.\nUlertuko duzu noizbait, erlojuaren tik-tak amaigabea izango dela zure bizitzaren bide bihurrian harrixkak banan-banan kokatuko dituena. Hurbildu zaitez, eta entzun ezazu orratzen hotsa ... Aurrera doaz etengabe; ez zaitez beraz, zu atzean geratu. Segundo hau joan da; baita hau ere; eta orain beste hau... Nabaritzen al duzu?\nUrte asko daramatzat buztan; eta nire ordularia moteltzen ari dela nabari dezaket. Orain, 87 urteetan bizi izan dudan minutu bakoitza oparitu nahi nizueke; zuretzat beraz, nire denboraren puska bat...”\nBere laurogeita zazpi urteak banatuak zituen, eta aske sentitzen zen berriro ere, eramanezina zitzaion zama desagerrarazi izan balu bezala.\nMin jasangaitza nabaritzen hasi zen ezkerreko eskumuturrean, erlojuaren azpialdean hain zuzen. Adinak pisu gehiegi hartua zuen bere bizitzan. Azkenengo minutu latzak, luzeak eta mingarriak bizi behar zituen seinale.\nErlojua eskumuturretik kendu, itsasora bota eta ez zuen hitzik berriro esan. Denborak esku artetik ihes egin zion...


Hemen zaude:Hasiera»Iragarkiak»Lan eskaintzak»Udalekuetako begirale izan nahi duzu? – MEREZIMENDUEN ETA PROBEN AZKEN AKTA\nBortzirietako Euskara Mankomunitatea 2019-05-16 0 Iruzkin\nMankomunitateak aisialdiko begiraleen lan poltsa osatzeko deialdia onartu du, batez ere udalekuetan lanean aritu behar duten begiraleen lanpostuak hornitzeko helburuarekin. Lan poltsa honetan izen emateko beharrezkoa da hamasei urte beteak izatea, DBHko titulazioa edo horren baliokidea izatea eta euskaraz jakitea.\nIzen emateko epea maiatzaren 20tik 30era bitartean egonen da zabalik, eta eskaerak Bortzirietako Euskara Mankomunitatearen egoitzan aurkeztu behar dira.\nAurkeztu beharreko dokumentazioari dagokionez, eskaera orria bete behar da (erantsita doan inprimakiaren ereduari jarraituz), eta horrekin batera NANaren fotokopia konpultsatua, DBHko titulazioa edo baliokidea eta baloratzen ahal diren merezimenduak egiaztatzen dituzten agiriak aurkeztu behar dira.\nIzangaiek ahozko proba bat egin beharko dute, 2019ko ekainaren 6an, Berako Beralandeta eraikinean, 12:00etatik hasita.\nBegiraleen lan potsa osatzeko deialdia 2019Deskargatu\nEskaera orria 2019Deskargatu\nOnartu eta baztertuen behin-behineko zerrendaDeskargatu\nOnartu eta baztertuen behin betiko zerrenda eta ahozko probarako ordutegiaDeskargatu\nLehiaketaren fasea iraganik eta deialdiaren 6. oinarrian aipatzen den proba eginik, hauxe da merezimenduen eta proben emaitzen azken akta:\nMerezimenduen eta proben azkeneko aktaDeskargatu


Indar hegemoniko baten giltza | Plazaberri\nOstegunean zortziak aldera esnatu eta burua freskatzeko intentzioarekin irratia piztu nuen, Bartzelonan ikasten nagoen ezkeroztik egiten dudan bezala. “Bon dia, desperta Catalunya, son les vuit! Estem al matí de Catalunya Radio”. Ohi denez, Mònica Terribas kazetariak eguneko lehen hotsak eman zituen irratian. Baina ez zen goizero egiten duen hasiera izan. “Gaur ez naiz saioan egongo; greba feminista egingo dut”. Hala amaitu zuen aurreko egunetik grabatuta zegoen zatitxoa, egun garrantzitsu baten aurrean geundela ikusaraziz.\nGoiz osoan zehar Euskal Herritik iritsitako argazki eta bideoek mugimendu feministaren garaipen eguna iragartzen zuten. Katalunian, bide mozketa eta manifestazio deszentralizatu ez-mixtoak egon ziren eguzkiaren lehen izpiekin batera. Arratsaldean goizeko indar metaketa hauen eztandak emango ziren Euskal Herriko, Kataluniako eta Estatu osoko hiri gehienetan.\nIdeia feministak gora doaz. Azkeneko urteetan egindako lanagatik mugimendu feministak mahai gainak harrotu eta gai berriak piztu ditu agenda politikoan. Antolaketa eredugarri baten ondoren, ideia feminista eraldatzaileak nagusitzea lortu du mugimenduak. Bartzelonako manifestazioan 200.000 pertsona baino gehiago elkartu omen ziren, eta guzti hauek bandera more, berde eta gorrien azpian. M8 historikoaren aurreko egunetan statu quoaren aldeko indarrak ez zeuden grebarekin bat. “Ez da helburuak lortzeko bidea”, “feminismoa bai, baina komunismoa ez” edo “feminismo inklusibo (zentrista) bat nahi dugu” esaldien atzean ezkutatuz, eskuinak ezin izan du mugimendu feministak lortu duen diskurtso aldaketei aurre egiteko argumenturik sortu.\nEgun amaierako kronikak irakurri eta entzun ondoren, horrelako garaipen baten atzean dagoen prozesuaren garrantziaz jabetzea falta zen. Madrilgo manifestazioko antolatzaileetako batek martxoaren zortzia baino lehenagoko asanbladen indarra azpimarratu zuen elkarrizketa batean. Lantokietan, eskoletan, unibertsitateetan, auzoetan… ehundaka asanblada ezberdin egon dira greba egun hau prestatzen, eta baita egun hau baino lehenagoko dinamiketan ere, horren atzean dagoen eztabaida prozesu partikular bakoitzarekin. Kasu guzti hauetan maila kolektiboan ideologikoki ahaldundu diren emakumeak dira, zarete, greba egun honen garaipena.\nDiskurtso bidezko eraso kontserbadoreei bizkarra emanez, milaka pertsonen aurrean mikrofonoa hartu eta “gaur ez noa lanera” esan zuen Catalunya Radio-ko kazetariak. Beste emakume askorekin batera, ostegunean mundu berri baten eraikuntza posible dela erakutsi nahi izan zuen. Bide honetan, Bartzelonako manifestazioa mezu garbi batekin amaitu zen: bizitza jarri behar da sistemaren zentroan.\nAsko dira bere burua feminista bezala hartzen duten indar politikoak, baina askotan “hau ezin da egin” aitzakiaren azpian gelditzen dira hitz polit guztiak. Filosofia gehiago falta zaio gaur egungo politika teknikoari. Gizartearen aldaketak analizatu behar ditu, eta indar metaketa berriak sortzeko aukera berriei erreparatu. Kaleak aldatzen ari dira, eta feminismoa da hauen bihotza eta giltza. Osteguneko aldarria bere atzean zeuden ideietan oinarritutako proiektu politiko baten defentsan aktiboki altxatzen bada, nork daki non izango den muga. Argiago ezin: “sense les dones no hi ha revolució”. Ez dago iraultzarik emakumerik gabe.\n“Gaur ez naiz saioan egongo; greba feminista egingo dut”\nideia feminista eraldatzaileak nagusitzea lortu du mugimenduak\nostegunean mundu berri baten eraikuntza posible dela erakutsi nahi izan zuen


Nutrizio-kontsultategia: ikatz aktibatua eta argaltzeko tranpa janariak | Consumer\nNutrizio-kontsultategia: ikatz aktibatua eta argaltzeko tranpa janariak\nAktibatutako ikatzak argaltzeko balio du? Lo-faltak pisuan eragiten du? Begetarianoek muino-gabezia dute? Beatriz Robles nutrizionistak zalantza horiei eta beste batzuei erantzun die\narabera: Asteazkena, 2020ko urtarrilaren 22a\nIkatz aktibatua: zer da eta zertarako erabiltzen da?\nIkatz aktibatua oso mineral porotsua da, adsortzio-ahalmen handikoa; beraz, ahotik erabiltzen da botika edo produktu toxiko batzuk irensteak eragindako intoxikazio akutuen tratamenduan. Ez da hestean xurgatzen; beraz, problematika digestio-hodian dagoen bitartean bakarrik da eraginkorra. Osagai gako gisa ere erabiltzen da kolore beltz bereizgarria duten produktuak saltzeko, desintoxikatzeko ezaugarri faltsuak ematen baitzaizkie.\nIkatz aktibatuak ondorio desintoxikatzaileak ditu?\nElikagaien Segurtasunerako Europako Agintaritzak (EFSA) onartu du konposatu horrek flatulentzia murrizteko gaitasuna duela janarien ondoren, baina efektu hori lortzeko, gutxienez gramo bat ikatz errazio bidez aktibatua duten elikagaiak behar dira, kantitate hori “detox” gisa merkaturatzen diren edari eta elikagaietan erabiltzen dena baino askoz handiagoa baita.\nBestalde, EFSAren Arrisku Berriak Trukatzeko Sareak produktu horien kontsumoa areagotzea arrisku emergentetzat jotzen du, ikatz aktibatuak botika batzuen eraginkortasuna alda baitezake, hala nola antikontzeptiboena eta bihotzeko gaixotasunak edo diabetea tratatzeko sendagaiena.\nHasiera batean, noizbehinka elikagai bat hartuz gero, ez litzateke luzatu beharko, ez bailuke nutrizio arazorik sortuko. Arazoa sortzen da, ordea, substantzia hori hartzea ohitura bihurtzen denean eta kontrol medikotik kanpo dagoenean. Ondorio kaltegarriak ditu gure osasunerako, nahiz eta detox irabiakiak edo gehigarriak izan. Gainera, gerta daiteke sendagaiak hartzearekin edo berariazko tratamendu medikoekin bateragarria ez izatea, eta hesteetako buxadura eragin dezake, besteak beste.\nLo-faltak pisuan eragiten du?\nLoaren kalitate kualitatibo eta kuantitatibo txikia obesitate-arriskua ekar lezake, intsulinaren ekintzari eragiten baitio, sedentarismoa areagotzen baitu eta elikagai osasungaitzak hartzen laguntzen baitu. Gainera, aldaketak eragin ditzake grelinan eta leptinan, apetitua kontrolatzen duten hormonetan. Hala ere, ebidentzia zientifikoa falta da eta harremana ez dago baieztatuta.\nLo gaizki egiteak zure osasuna uste baino gehiago mehatxatzen du\nOzpinak argaltzeko propietateak ditu?\nEz. EFSAk ez du adierazten ozpinak gorputzaren pisua lortzen edo mantentzen laguntzen duenik, ez baitago ebidentzia zientifikorik. Segurua da plateretan, baina kantitate handitan (egunean koilarakada batzuk edo uretan edari gisa diluituta) eta janari-murrizketak dituen eredu dietetiko batean, ondorio larriak izan ditzake.\nKefirra kontsumi dezaket haurdun banago?\nLegamia eta bakterio laktikoz osatutako kefir-pikorretan esnea gehitzean, izen bereko hartzidura lortzen da, alkohol kantitate txiki eta aldakorreko produktu bat. Kontuz, haurdun dauden emakumeek ez lukete kontsumitu behar, batez ere etxean egiten bada, ez baitira kontrolatzen hartzidura-baldintzak eta alkohol-edukia.\nBegetarianoek muino-gabezia dute?\nMuinoa funtsezko mantenugaia da, funtsezkoa garunak eta nerbio-sistemak ongi funtziona dezaten, eta gibelean sintetizatzen da. EFSAk uste du sintesi hori ez dela nahikoa, eta, beraz, dietaren bidez lortu behar dela: egunean 400 mg (IA) hartzen ditu helduek. Kalkuluen arabera, EBn 269-468 mg/egun kontsumitzen ditugu, eta baliteke biztanleriaren zati bat behar adina ez edatea. AEBko Osasun Institutu Nazionalarentzat, EIak ez betetzeak ez dakar ezinbestean defizita haurdun ez dauden pertsona osasuntsuengan.\nBereziki begetarianoetan, AEBetako Nutrizio eta Dietetika Akademiaren jarrera. izan ere, nahiz eta arrautzak eta haragia izan muino-iturri dietetiko nagusiak, landare-jatorriko elikagai ugaritan ere aurki daiteke kopuru txikiagoetan; beraz, garrantzitsua da lehentasuna ematea muinoan aberatsak diren elikagaiei, hala nola sojari eta fruitu lehorrei. Dieta begetarianoan B12 bitamina da osatu behar den mantenugai bakarra.\nEraginkorrak al dira “tranpa janariak” pisua galtzeko?\nPisua galtzeko dietetan, cheat meals edo “tranpa janariak” erregimen hori egun batean saltatzea eta edozein produktu libreki jatea dira. Gehienetan, kaloria-dentsitate handiko elikagai-anoa handiak izaten dira, eta horien kontsumoa atrakatze-aldiekin bat dator, ‘International Journal of Eating Disorders’ aldizkarian argitaratutako ikerketa baten arabera.\nIngesta libre horiek gosea eta asetasuna erregulatzen dituzten hormonetan duten eragin fisiologikoa aztertzen ari dira, baina oraindik ez dago ebidentzia sendorik. Gainera, pisua galtzeko prozesuan kontuan hartu beharreko ingurumen- eta psikologia-faktoreek ere parte hartzen dute. Pertsona batzuentzat, planteamendu horrek hobetu egin dezake dieta murriztailearekiko atxikimendua eta motibatzaile gisa jokatu, baina dieta osasungarria denaren aurka doa.\nOraindik ikerketa gutxi argitaratu diren arren, batzuek diote badela lotura bat gehiegizko irenste horien eta elikadura-jokabidearen nahasteen garapenaren artean.\nHaurrek har ditzakete edari begetalak?\nProduktu horiek (almendrazkoak, arrozezkoak, olodunak…) esnea ez bezalako osaera dute, eta, beraz, ez dira nutrizioaren ikuspegitik konparagarriak.\nErakunde zientifikoak, hala nola Nutrizio eta Dietetika Akademia (AEB) eta AEBetako Pediatria Akademiak ez du gomendatzen urte batetik bost urtera bitarteko haurretan esnea ordezko gisa erabiltzea, baina erabilgarriak izan daitezke alergia edo intolerantzia izanez gero, edo sukaldaritzako prestakinak egiteko, horietan esnea erabili ohi baita. Hala ere, salbuespen bat egin dute sojazko edariarekin, ordezko gisa egokiak direla uste baitute. Erresuma Batuko Osasun Zerbitzu Nazionalak, gainera, adierazi du bost urtetik beherakoek ez dutela arroz-edaririk hartu behar, artsenikoa dutelako.


estaldurak Archives - Ba da beste modu bat | Laboral Kutxa Blog\nEtxe-aseguru bat kontratatzeko aholkuak\nArgitaratua 10 abendua, 2019\nEtxe-asegurua berezitasun, estaldura, klausula eta modalitate gehien dituzten polizetako bat da. Ondoren, etxe-aseguru bat kontratatzeko behar dituzun aholkuak emango dizkizugu. Kezkatuta? Kontratatu aurretik jakin behar duzun guztia azalduko dizugu era sinple batean.\nEtxe-aseguru baten estaldura nagusiak: zein dira?\nArgitaratua 9 uztaila, 2019\nEtxe-aseguru bat kontratatu aurretik, estaldurei erreparatu behar diezu lehenik eta behin, batez ere iruzurrak saihestu nahi badituzu.\nEtxeko aseguruan, zer da edukia eta nola zenbatesten da haren balioa?\nArgitaratua 3 apirila, 2018\nDuela aste batzuk etxeko aseguruari lotutako oinarrizko terminoetako bat izan genuen aipagai: edukitzailea; hau da, eraikineko egiturazko eta eraikuntzako elementuak.\nZergatik eta zertarako behar da ehorzketa-asegurua?\nArgitaratua 22 martxoa, 2017\nHeriotzaren orduan paper kontuak eta diru gastuak errazten dituen asegurua\nNola atera probetxua zure etxebizitza-aseguruari?\nArgitaratua 12 abendua, 2016\nEtxebizitza-aseguruaren estaldura ezezagunenak: lapurreta edo ebasketa etxetik kanpo, bitrozeramika-haustura, pertsianak


Krimeako Khanerria - Wikipedia, entziklopedia askea.\n79 hizkuntza hedatua bildua\n(«Krimeako khanerria» orritik birbideratua)\n1441 – 1783\nKrimeako khanerria 1600ean.\nKrimeako tatarera, otomandar turkiera\nKrimeako Khanerria (Krimeako tatareraz: Qırım Hanlığı; errusieraz: Крымское ханство, Krýmskoye janstvo; ukraineraz: Кримське ханство, Krimskie janstvo; turkieraz: Kırım Hanlığı) Krimeako tartariarren Estatua izan zen 1441etik 1783raino. Urrezko Hordaren oinordeko izan ziren khanerri turkiarren artean denbora gehien iraun zuena izan zen.\nKrimeako Khanerria euren ohitura nomadak alde batera utzi eta Krimean finkatzea erabaki zuten Urrezko Hordako klan batzuek sortu zuten. Arerio bat gonbidatu zuten Chingizid (Hordaren jauna) tronura, Haci Giray, Lituaniako erbestetik itzuli zena. Estatu berria, honela, 1441ean sortu zen, Krimeako penintsula (hegoaldeko kostaldea, hau Otomandar Inperioaren mende baitzegoen, eta Ukrainaren Itsaso Beltzeko kostaldea Kherson, Mikolaiv, Zaporizhia eta Donetskeko Oblastetan izan ezik.\nHaci Giray hil ondoren gertatu zen barne banaketak otomandarren parte-hartzea eragin zuen, Meñli I.a Giray jarri zuena tronuan, Haciren semeetako bat. 1475ean, Gedik Ahmetek gidatutako armada otomandarrak Genovako errepublikak Cembalon, Soldaian eta Kaffan zituen enklabeak hartu zituen. Khanerria protektoratu otomandar bihurtu zen. Sultanak hegoaldeko kostaldea bereganatu zuen arren, Krimeako khanek barnealdeko estepen kontrola mantentzen zuten.\nTartariarren basailutza nahiko onbera izan zen, aliatu tratua jasoz, eta ez mendekoa. Istanbulek khanei subiranotasuna errekonozitu zien gainontzeko lurraldean eta eskualdean euren politika propioa egitea baimendu zien. Turkiarrek, gainera, ez zuten khanen izena txanponetatik kentzea, ostiraletako otoitza (islamiar munduan otoitz hauek subiranoaren izenean egiten ziren) edo zergarik ordaintzea exijitu. Tartariar tropen zerbitzua otomandar armadan ekonomikoki saritua zen eta ez zen obligazio feudal bat.\nTartariar zalduneria Otomandar Inperioaren baliabiderik hoberenetako bat bihurtu zen Persia eta Hungariako kanpainetan, irabazi handiekin zaldunentzat. Hain garrantzitsua izan zen, ezen otomandar armada huts egiten hasi zenean Krimeako ekonomiak kalte handiak jasan zituela.\n1502an Meñli Girayk Urrezko Hordako azkeneko khana garaitu zuen, Moskoviako soldaduek lagunduta hauen aurkako guduetan iparraldean, azken honek Krimeari buruz egiten zituen aldarrikapenei amaiera emanez eta bere independentzia ziurtatuz. XVI. mendean zehar Krimeako khanek euren burua hauen oinordekotzat hartu zuten, Kaspiar Itsasoa eta Volga ibaiaren arteko lurraldearen burujabetza aldarrikatuz, Kazan eta Astrakango khanerriek okupatutako lurraldea.\nPolitika honek Moskuko Dukerri Handiaren aurka borrokatzera eraman zuen Errusiaren kontrolagatik. 1571n Devlet I.a Girayk Mosku erre zuen, Moskuk Volgaren lurraldea kontrolatzea eragotzi ez zuena, hurrengo urtean Molodiko guduan garaipena lortu ondoren.\n1532an hiriburutza Salaçıqetik Bahçeserayra pasa zen.\nPolitika eta ekonomia[aldatu | aldatu iturburu kodea]\nSultanek emandako autonomiari esker, estepetako tradizioa mantendu zen otomandar autokrazia hartu beharrean. Girayk bere jatorria Gengis Khaneraino eraman zuen gainontzeko klan nobleen gainetik egoteko, estepetako tradizioan erregea Ghengisen leinu inperialaren kide bezala legitimatzen baitzen (Tsarrak berak ere halakotzat hartzen zuen bere burua).\nHorregatik, Girayk beyen parte-hartzearekin gobernatu zuen, klan nobleetako buruzagiak zirenak, Şirindarrak, Barındarrak, Arğındarrak, kumanoak eta beranduago baita Mansuroğlandar eta Sicavutak ere.\nMultimedia: Crimean Khanate\nXVIII. mendean desagertutako herrialdeak\nOrriaren azken aldaketa: 23 iraila 2021, 17:51.


Gloucestershire - Wikipedia, entziklopedia askea.\nGloucestershire UK locator map 2010.svg\nWiltshire, City of Bristol (en) , Herefordshire, Worcestershire, Somerset, Oxfordshire, Warwickshire eta Gwent (en)\nGloucestershire Ingalaterrako hego-mendebaldean dagoen kostaldeko konderria da, Erresuma Batuan, Ingalaterra hego-mendebaldea izeneko eskualdean hain zuzen ere.\nKonderria Gloucester (1) du hiriburu eta beste hiri nagusiak Tewkesbury (2), Cheltenham (3), Cirencester (4) eta Stroud (5) dira. Forest of Dean (6) eta South Gloucestershire (7) dira mapan agertzen diren beste bi barrutiak.\nHauek dira mugakideak: Mendebaldean Monmouthshire (Gales), iparraldean Herefordshire, Worcestershire eta Warwickshire, ekialdean Oxfordshire eta hegoaldean Wiltshire eta Somerset konderriak.\nHegoaldean, halaber, Bristol hiria eta konderria dugu.\nEdward Jenner (Berkeley, 1749-1823), txertoa erabili zuen lehenengo medikua.\n(Ingelesez)Konderriko kontseiluaren webgunea\nOrriaren azken aldaketa: 29 maiatza 2022, 07:27.